JDT Muncul Juara Piala Sumbangsih, Hasrat TMJ Tinggalkan Bola Sepak Terhalang

Kelab Bola Sepak Johor Darul Ta’zim (JDT) tidak berdepan masalah besar untuk merekodkan kemenangan ke atas Kuala Lumpur City FC (KL City) sekaligus berjaya merangkul kejuaraan Piala Sultan Haji Ahmad Shah atau Piala Sumbangsih 2022.

Skuad kendalian jurulatih Mexico, Benjamin Mora itu berhasil meraih kemenangan dengan keputusan 3-0 hasil jaringan Nazmi Faiz, Fernando Forestieri dan Afiq Fazail pada minit ke-26, ke-31 dan ke-84 masing-masing.

31' GOL | Debut goal! Fernando Forestieri melepaskan rembatan yang tepat untuk menggandakan kelebihan JDT! @Forestieri45@OfficialJohor 2-0 @KLCityFootball#PSHAS2022 #Sumbangsih2022 pic.twitter.com/7VXqrDteIN

Kebangkitan yang cuba ditampilkan oleh KL City kendalian Bojan Hodak pada separuh masa kedua pula masih tidak memadai untuk menggugat JDT yang beraksi dengan cukup baik di hadapan penyokong sendiri di Stadium Sultan Ibrahim, Iskandar Puteri.

Kemenangan ini secara tidak langsung menghalang hasrat pemilik JDT merangkap Tunku Mahkota Johor, DYAM Tunku Ismail Ibni Sultan Ibrahim untuk tidak terlibat lagi dengan aktiviti bola sepak dalam negara.

Terdahulu, TMJ membuat satu kenyataan di ruangan komen di akaun Instagram milik JDT, semalam, dengan mengatakan, “jikalau kalah (kepada KL City) esok saya tinggalkan bola sepak sepenuhnya dan tidak akan terlibat lagi dengan apa apa aktiviti bola sepak dalam negara.”

Untuk makluman semua, kemenangan pada malam ini menjadikan JDT telah menjulang trofi Piala Sumbangsih sebanyak tujuh kali daripada 8 penyertaan bermula tahun 2015. Mereka hanya tumpas sekali kepada pasukan Kedah pada tahun 2017.

Featured Image: JOHOR Southern Tigers & HRH Crown Prince of Johor


JDT Menjadi ‘Benchmark Club’ Di Malaysia, Contoh Ikutan – Hishamuddin

Pada tahun 2018, setelah mengenepikan Johor Darul Ta’zim (JDT) pada peringkat separuh akhir kedua Piala Malaysia di Stadium Larkin, rombongan dari Terengganu dikhabarkan membuat lawatan ke pusat latihan skuad Harimau Selatan, Padang Seri Gelam pada keesokan harinya.

Mengetuai rombongan tersebut ialah Timbalan Presiden Persatuan Bola Sepak Negeri Terengganu (PBSNT), YB Hishamuddin Abdul Karim serta diikuti oleh pihak pengurusan Terengganu Football Club (Terengganu FC) dan pengurusan Kompleks Sukan Negeri Terengganu.

Dikongsikan secara eksklusif kepada Sukanz, Hishamuddin berkata, walaupun JDT menjadi saingan kepada pasukan Terengganu FC namun apa yang telah dilakukan sejak dari tahun 2013 wajar dipelajari dan menjadi contoh ikutan di Malaysia.

“Sebab pertama sekali mengapa kita adakan lawatan itu kerana mahu belajar, dan kebetulan kita sudah ada di Johor Bahru pada ketika itu,

“JDT menjadi satu benchmark club (kelab penanda aras) di Malaysia, walaupun kita bersaing dengan dia tetapi kita tak boleh tunjuk pandai dan perlu belajar daripadanya, (JDT) dijadikan contoh.” katanya memulakan perbicaraan.

Mengimbau lawatan terbabit, pada awalnya, kehadiran mereka hanya disambut oleh Pengarah Teknikal JDT, Alistair Edwards dan juga Ketua Pegawai Eksekutif (CEO) Malaysian Football League (MFL) pada masa itu, Kevin Ramalingam.

Di sana, Hishamuddin dan rakan-rakannya diberikan penerangan ringkas oleh Alistair mengenai JDT. Bagaimanapun, pihak mereka mendapat kejutan istimewa oleh Tunku Mahkota Johor (TMJ), DYAM Mejar Jeneral Tunku Ismail Ibni Sultan Ibrahim apabila turut hadir sama untuk bertemu dengan rombongan dari Terengganu ini.

Sejurus tiba, baginda menyapa Hishamuddin dan rakan-rakan sekaligus mengetuai sendiri rombongan ini bagi melihat kawasan sekitar seperti padang latihan, pusat latihan berbumbung, gimnasium dan sebagainya disamping memberikan penerangan mengenai perkara-perkara yang dilakukan oleh baginda dan juga JDT sehingga waktu itu.

Peluang untuk mendengar sendiri penerangan daripada TMJ berkenaan cara baginda menguruskan JDT tidak dipandang remeh oleh rombongan dari negeri yang terletak di pantai timur semenanjung tanah air ini terutamanya Hishamuddin yang juga merupakan Timbalan Jawatankuasa (EXCO) Pembangunan Belia, Sukan dan NGO Negeri Terengganu.

Beliau menyimpulkan terdapat tiga nasihat yang diberikan secara tidak langsung oleh TMJ pada ketika itu.

Perkara pertama yang dinasihati oleh TMJ kepada Hishamuddin dan rakan-rakannya pada ketika itu adalah mengenai mengadakan tempat latihan yang sesuai buat pemain.

Mengakui pusat latihan skuad Harimau Selatan yang terletak di Padang Seri Gelam itu berada dalam kelas tersendiri namun ianya mustahil diikuti dan dibina oleh Terengganu FC setelah pulang daripada lawatan tersebut.

Kekangan kewangan tidak membenarkan mereka berbuat demikian secara drastik.

“Pasukan mesti mempunyai tempat latihan yang betul atau sesuai. Kita (sendiri) telah melihat pusat latihan JDT dan setakat ini kita tidak mampu untuk mengikuti (semuanya), tetapi Terengganu FC telah perbaiki banyak perkara (di tempat latihan) berbanding sebelum ini.” jelas Hishamuddin.

Difahamkan, pusat latihan mereka pada ketika ini akan terus diperbaiki dari semasa ke sesama.

Perkara kedua disentuh oleh TMJ adalah berkenaan padang yang digunakan untuk bermain atau perlawanan. Menyedari padang yang digunakan oleh Terengganu FC sebelum ini bukan dalam keadaan terbaik maka mereka mengambil keputusan untuk memperbaikinya.

“Kita akui Stadium Sultan Ismail Nasiruddin Shah (gelanggang terdahulu) bukan dalam kondisi yang terbaik. Lanjutan daripada itu, MFL telah bawakan satu pakej program untuk buat pilot project bagi memulihkan padang-padang yang digunakan dalam saingan Liga Super.” katanya.

Seperti kita sedia maklum, sepanjang tahun 2019, mereka giat memperbaiki dan mempertingkat keadaan padang di Stadium Sultan Mizan Zainal Abidin seterusnya menggunakan stadium tersebut sebagai home baharu untuk musim 2020.

Menurutnya lagi, padang yang menggunakan rumput jenis Bermuda Princess 77 serta telah dibaiki saliran itu telah memberikan satu kelebihan buat TFC apabila beraksi di laman sendiri. Lebih-lebih lagi corak permainan yang diterapkan oleh Nafuzi amat memerlukan padang berkualiti sebegitu.

Perkara ketiga yang diperkatakan oleh TMJ adalah mengenai perbelanjaan. Hishamuddin berkata, walaupun mereka ‘menuntut ilmu’ dengan JDT yang mempunyai kewangan yang kukuh dan mampu berbelanja besar, perkara ini tidak boleh diikuti oleh Terengganu FC.

“Bila kita berbelanja, saya pesan kepada coach jangan pilih pemain yang mahal-mahal sangat. Dan (syukur) coach Nafuzi amat memahami mengenai perkara ini dan tidak terlalu demand (meminta) untuk dapatkan pemain bintang dan pemain (bergaji) mahal.” ceritanya lagi.

Difahamkan, tahun 2020 mereka hanya berbelanja sekitar RM7 hingga RM8 juta semusim secara kasar untuk skuad utama yang bersaing dalam kancah Liga Super.

Dengan jumlah perbelanjaan tersebut, jika dibandingkan dengan pencapaian Terengganu FC menamatkan saingan di tempat ketiga bagi saingan Liga Super 2020 ianya sudah cukup membuatkan Hishamuddin tersenyum puas lebih-lebih lagi kedudukan 3 teratas merupakan sasaran yang ditetapkannya pada awal musim lalu.

Selepas mereka pulang daripada lawatan pembelajaran di Johor Bahru, Hishamuddin dan rakan-rakan mengakui masih lagi kabur mengenai halatuju yang perlu ditetapkan untuk Terengganu FC.

Mereka ‘tersepit’ di antara ingin menerapkan konsep pembangunan atau menjadi pencabar kejuaraan. Bagaimanapun, perkara ini akhirnya diputuskan pada pertengahan musim 2019.

“Setelah berlaku insiden Coach Irfan Bakti letak jawatan lalu kita kembali berbincang mengenai arah tujuan pasukan.” ujar Hishamuddin.

Mereka mengambil keputusan untuk melantik Nafuzi Zain (sebelum itu merupakan penolong ketua jurulatih) menjadi ketua jurulatih interim bagi Terengganu FC sehingga tamat musim 2019.

“Di sinilah kita mengambil satu rumusan, kita perlu bentukkan satu falsafah bola sepak Terengganu yang tersendiri iaitu membangunkan anak yang muda untuk ditonjolkan dalam setiap persaingan.

“Dan Coach Nafuzi pula bersetuju untuk buat perkara ini, dan dia menggalas tanggungjawab tersebut sehingga ke hari ini.” ujar Hishamuddin lagi.

Di penghujung musim 2019, Nafuzi dilantik sebagai ketua jurulatih secara rasmi dan pengurusan tertinggi memberikan ‘lesen besar’ dan sokongan penuh kepada pengendali kelahiran Kelantan tersebut untuk membentuk pasukan mengikut falsafah yang diterapkan.

Walaupun falsafah tersebut belum diikuti secara 100% tetapi beliau melihat Terengganu FC sedang berada di landasan yang betul berdasarkan ‘bunga-bunga’ kejayaan yang mula memutik terutamanya jika disandarkan kepada beberapa pemain muda yang berjaya menjadi pemain utama Terengganu FC sepanjang musim ini.

Selain daripada menimba ilmu daripada lawatan di JDT pada tahun 2018, Hishamuddin turut ke benua eropah atau secara spesifiknya ke Belanda pada mac 2019.

Antara pasukan yang dilawatinya adalah gergasi bola sepak Belanda iaitu Ajax Amsterdam yang cukup terkenal dengan falsafah bola sepaknya yang melahirkan ramai pemain muda berbakat serta pasukan rival mereka iaitu Feyenoord FC.

Selain daripada itu, semasa kempen pramusim 2020, Hishamuddin turut mengambil peluang untuk ke negara tetangga iaitu Thailand dengan mengunjung pasukan yang menaikkan nama penyerang Teerasil Dangda iaitu tidak lain dan tidak bukan Muangthong United.

Menurut Hishamuddin, ada persamaan terhadap ketiga-tiga buah pasukan (JDT, Ajax dan Muangthong) yang dilawatinya untuk belajar berkenaan menguruskan bola sepak.

Kesemua mereka mengamalkan corak pengurusan profesional serta mendapat dokongan daripada pihak korporat (syarikat-syarikat swasta) untuk menaja kepada pembangunan kelab masing-masing.

“Antara yang lain, kesemua kelab ini mementingkan kualiti padang tanpa mengira padang pusat latihan atau yang digunakan untuk perlawanan.” tambahnya lagi.

Featured Image: Facebook Ustaz Hishamuddin


Bale Umum Sertai Kejohanan Jelajah PGA 2 Minggu Selepas Bersara Bola Sepak

Bekas bintang Real Madrid dan skuad kebangsaan Wales, Gareth Bale dilihat bakal menjadikan golf sebagai karier baharunya selepas bersara daripada bola sepak. Sebelum ini, sukan tersebut hanyalah sebagai hobinya.

Perkembangan itu hadir setelah bekas pemain berusia 33 tahun ini mengumumkan akan menyertai kejohanan golf, AT&T Pebble Beach Pro-Am – salah sebuah kejohanan di bawah Jelajah PGA – pada awal Februari nanti di California, Amerika Syarikat.

“Saya dengan berbesar hatinya mengumumkan akan bermain di kejohanan AT&T Pebble Beach Pro-Am pada awal bulan depan! Ayuh.” tulisnya di laman sosialnya, semalam.

A post shared by Gareth Bale (@garethbale11)

Pengumuman itu hadir kira-kira dua minggu selepas Bale mengumumkan bersara daripada dunia bola sepak.

Sebelum bersara, Bale telah merangkul beberapa kejuaraan utama dalam dunia bola sepak seperti Piala Dunia Kelab FIFA, Super Cup UEFA, Liga Juara-Juara UEFA, juara La Liga, Copa Del Rey, Supercopa de Espana, Piala Liga Inggeris (EFL) dan beberapa lagi daripada beberapa kelab yang disertainya.

Untuk makluman semua, kejohanan profesional itu akan disertai 156 pemain profesional dan menawarkan hadiah berjumlah AS$9 juta atau bersamaan sekitar RM38.40 juta.

Featured Image: Instagram Gareth Bale


Harimau Malaya Melonjak Ke Tangga 146 Dunia Selepas Kalahkan Turkmenistan

Skuad bola sepak kebangsaan, Harimau Malaya memperbaiki kedudukan ranking dunianya dengan ketara selepas menundukkan pasukan dari rantau asia tengah, Turkmenistan dalam perlawanan pusingan akhir Kelayakan Piala Asia 2023, semalam.

Menerusi perkongsian oleh akaun laman sosial yang memberikan perkembangan terkini mengenai ranking bola sepak negara-negara asia, Footy Rankings, kejayaan skuad bimbingan Kim Pan-gon merekodkan kemenangan 3-1 itu telah memberikan 14.25 mata.

Here is the FIFA Rankings update after matchday 1 of Asian Cup Qualifiers Final Round

*Rank changes may be different from yesterday's tweets after calculating results from other continents#FIFARankings #AsianCup2023 #ACQ2023 pic.twitter.com/rikDmc06QZ

— Footy Rankings (@FootyRankings) June 9, 2022

Pertambahan mata tersebut membolehkan Malaysia melangkau sebanyak tujuh anak tangga dan menghuni ranking ke-146 dunia.

Kiraan ini dibuat selepas selepas tamatnya perlawanan pertama bagi kesemua pasukan yang mengambil bahagian dalam aksi Kelayakan Piala Asia 2023 semalam.

Untuk rekod, kali terakhir Malaysia menghuni kelompok 150 teratas dunia adalah sekitar 11 tahun yang lalu dengan berada di kedudukan ke-148 dunia.

Bagaimanapun, ini merupakan kiraan tidak rasmi dan kemaskini rasmi ranking dunia oleh badan induk, Persekutuan Persatuan Bola Sepak Antarabangsa (FIFA) yang seterusnya adalah pada 23 Jun kelak.

Featured Image: Syamil Rosli – PFA Malaysia


BAJTC 2023: Skuad Malaysia Pertaruh Juara Kejohanan Remaja Itali

Persatuan Badminton Malaysia (BAM) menamakan barisan pelapis terbaik negara seperti juara perseorangan wanita Remaja Itali 2023, Ung Yi Xing bagi menghadapi Kejohanan Badminton Berpasukan Remaja Asia (BAJTC) kali ini.

Selain Yi Xing, gandingan Aaron Tai Wei Qin dan Kang Khai Xing yang menjuarai kejohanan yang sama turut tersenarai bersama-sama juara Remaja Czech 2022, Ong Xin Yee.

Badan induk badminton negara menerusi laman sesawangnya mengumumkan 16 pemain skuad Malaysia yang terdiri daripada lapan wakil lelaki serta perempuan berusia 17 dan 18 tahun.

BAM NAME SQUAD FOR BADMINTON ASIA JUNIOR TEAM COMPETITION

The Badminton Association of Malaysia (BAM) has named leading juniors, Eogene Ewe Eon and Ong Xin Yee, in the Malaysian team heading to the Badminton Asia Junior Championships in Yogyakarta, Indonesia from July 7-16. pic.twitter.com/C4lWNYYw4n

— BAM (@BA_Malaysia) June 15, 2023

Senarai tersebut terdiri daripada pemain lelaki iaitu Eogene Ewe Eon, Jan Jireh Lee, Muhammad Faiq Haziq, Bryan Jeremy Goonting, Low Han Chen, dan Lok Hong Quan.

Manakala, pemain wanita pula dibarisi Siti Zulaikha Azmi, Carmen Ting, Lai Ting Cen, Chong Jie Yu, Clarissa San dan Chan Wen Tse yang hadir sebagai satu-satunya pemain simpanan (reserve).

Sasaran untuk skuad kebangsaan pada kali ini hanya akan dimuktamadkan sebaik undian pasukan selesai pada 27 Jun 2023 (Selasa).

Sebagai tambahan, BAJTC 2023 akan berlangsung bermula 7 hingga 11 Julai bagi acara berpasukan manakala pertandingan individu pula akan diteruskan pada 12 hingga 16 Julai di Yogyakarta, Indonesia.

Featured Image: Badminton Association of Malaysia


ACL 2022: Budak ‘Piala Presiden’ Guangzhou FC Jadi Belasahan JDT

Juara Liga Super, Johor Darul Ta’zim (JDT) memulakan kempen dalam saingan elit asia, Liga Juara-Juara AFC (ACL) 2022 dengan langkah kanan.

Skuad bimbingan Benjamin Mora berhasil merekodkan kemenangan dengan ‘membelasah’ wakil Liga Super China, Guangzhou FC yang majoritinya dibarisi oleh pemain-pemain berusia 22 tahun dan ke bawah.

Perlawanan yang berlangsung di Stadium Sultan Ibrahim, Iskandar Puteri itu tadi berkesudahan dengan keputusan 5-0.

FT | 🇲🇾 Johor Darul Ta'zim 5-0 Guangzhou FC 🇨🇳

🐯 The Southern Tigers pick up a comprehensive victory with a five 🌟 display headlined by Bergson's ⚽⚽⚽ #ACL2022 | #JDTvGUA pic.twitter.com/D7C5KY7Hnn

— #ACL2022 (@TheAFCCL) April 15, 2022

Jaringan skuad Harimau Selatan itu disumbangkan oleh Bergson da Silva (minit ke-10, ke-28, ke-51), jaringan sendiri oleh penjaga gol lawan, He Lipan (ke-13) dan Ramadhan Saifullah (ke-80).

Bukan sahaja berjaya merekodkan kemenangan dengan bergaya, berdasarkan statistik perlawanan, JDT turut mendominasi hampir keseluruhan aspek seperti jumlah percubaan, percubaan tepat dan  penguasaan bola.

Disamping itu, kemenangan ini membolehkan JDT mengutip tiga mata penuh sekaligus menduduki tangga teratas dalam Kumpulan I.

Sementara itu, Kawasaki Frontale dan Ulsan Hyundai menghuni tangga kedua dan ketiga masing-masing selepas perlawanan melibatkan kedua-dua pasukan berakhir dengan keputusan seri, petang tadi.

Untuk perlawanan seterusnya, JDT dijadualkan menentang wakil Liga Korea, Ulsan Hyundai pada 18 April (Isnin).

Featured Image: JOHOR Southern Tigers


Piala Thomas: Indonesia Akhiri Kemarau 19 Tahun Kejuaraan Selepas Bantai China 3-0

Skuad badminton lelaki Indonesia berhasil menamatkan kemarau selama 19 tahun kejuaraan Piala Thomas setelah menumpaskan China pada perlawanan akhir sebentar tadi.

Lebih menakjubkan, kejuaraan ke-14 dalam sejarah penyertaan skuad lelaki jiran tetangga ini dikecapi dengan menumpaskan China 3-0 dalam tiga perlawanan pertama.

Ketiga-tiga kemenangan tersebut disumbangkan oleh pemain Anthony Sinisuka Ginting, pasangan Fajar Alfian-Rian Ardianto dan Jonatan Christie yang berjaya menumpaskan lawan masing-masing.

Nineteen-year wait is over for Indonesia 🇮🇩 🏆.#ThomasUberCups #Aarhus2020 #RaiseARacket 🏸 pic.twitter.com/GTNoA8d1iU

Anthony Ginting berhasil menumpaskan Lu Guang Zu dengan keputusan 18-21, 21-14 dan 21-16. Manakala Fajar Alfian-Rian Ardianto mengalahkan He Tin Jing-Zhou Hoa Dong secara ‘straight set’ 21-12 dan 21-19.

Akhir sekali, Jonatan pula menutup malam gemilang buat skuad Indonesia dengan menewaskan Li Shi Feng dengan kiraan mata 21-14, 18-21 dan 21-14.

Untuk rekod, kali terakhir Indonesia menjulang trofi Piala Thomas adalah pada tahun 2002 dengan menumpaskan Malaysia 3-2 dalam perlawanan akhir yang berlangsung di Guangzhou, China.

Sebagai tambahan, Indonesia berjaya mara ke pentas final edisi kali ini selepas menundukkan Malaysia 3-0 di peringkat suku akhir. Selepas itu, mereka berhasil menumpaskan tuan rumah, Denmark dengan keputusan 3-1.


Rajagobal Sasar Bimbing Brunei Layak Peringkat Kumpulan Piala AFF Buat Kali Pertama

Bekas ketua jurulatih yang membawa Malaysia menjuarai Piala AFF, Datuk K. Rajagobal telah meletakkan sasaran awalnya selaku ketua jurulatih baharu skuad kebangsaan Brunei Darussalam.

Beliau yang diberikan kontrak selama dua tahun untuk membimbing skuad kebangsaan jiran tetangga itu meletakkan sasaran untuk layak ke saingan Piala AFF buat kali pertama.

Baca: King Gobal Diberi Kontrak Selama 2 Tahun Latih Skuad Kebangsaan Brunei

“Sasaran pertama adalah play-off, kita kena layak ke peringkat kumpulan, itulah sasaran saya sebagai jurulatih. Kerana mereka tidak pernah berada dalam (saingan) Piala AFF,” kata Rajagobal dalam Bernama TV.

Difahamkan jurulatih yang terkenaln dengan julukan King Gobal itu akan memulakan tugasnya selaku ketua jurulatih secara rasmi bermula januari 2021 kelak.

Untuk makluman, Persekutuan Bolasepak ASEAN (AFF) telah menetapkan saingan Piala AFF akan dijadualkan bermula 11 April sehingga 8 May 2021.


Kerteh FC Usahakan ‘Kerteh Soccer School’ Untuk Bangunkan Pemain Utama Kelab Pada Masa Hadapan

Kelab komuniti berpangkalan di Terengganu, Kelab Bola Sepak Kerteh (Kerteh FC) mensasarkan Kerteh Soccer School dapat membangunkan pemain yang berbakat menerusi ‘Pathway Programme Kerteh FC’ untuk dijadikan pemain utama pasukannya pada masa hadapan.

Untuk mencapai hasrat tersebut, pasukan yang dikenali sebagai The Oilers ini merancang untuk menambah 5 cawangan Kerteh Soccer School di beberapa buah lokasi seperti di Kuala Lumpur, Selangor, Pulau Pinang, Sabah dan Sarawak dalam tempoh 3 hingga 5 tahun akan datang.

Menerusi perancangan yang akan dijalankan itu, Kerteh FC berharap dapat membesarkan ‘talent pool’ dengan memiliki 500 orang pelatih dari pelbagai peringkat umur dalam tempoh tersebut.

Antara program yang telah dirancang adalah pembukaan 5 cawangan Kerteh Soccer School di beberapa buah bandar di sekitar Kuala Lumpur, Selangor, Pulau Pinang, Sabah dan Sarawak dalam masa 3 ke 5 tahun akan datang. Ini bertujuan untuk meramaikan "pool talent" kelab. pic.twitter.com/54VkZV40jd

“Kerteh Soccer School merupakan sebahagian daripada ‘Pathway Programme’ Kerteh FC. Terdapat beberapa kategori peringkat umur dari U8 hingga U16.”

“Ianya bertujuan bagi membesarkan ‘talent pool’ kelab.” kata Ketua Pegawai Eksekutif Kerteh FC, Syed Khairi Amier kepada Sukanz.

Pada ketika ini, The Oilers telah mempunyai Kerteh Soccer School di tempatnya sendiri di Kerteh, Kemaman. Ianya terbuka kepada ibu bapa yang berminat untuk menghantar anak-anak mereka seawal 5 tahun bagi menjalani latihan awal bola sepak.

“Yuran pendaftaran RM 150.00 dan yuran bulanan RM 50.00. Ini kadar (yuran) di Kerteh, (cawangan) di luar nanti bergantung kos operasi kami.” tambahnya lagi.

Pada masa yang sama, Syed Khairi sedia maklum bahawa Malaysia sudah mempunyai program pembangunan suka bola sepak di peringkat akar umbi iaitu Program Pembangunan Bola Sepak Negara (NFDP). Bagaimanapun, beliau berpandangan kehadiran Kerteh Soccer School ini boleh menjadi alternatif kepada program tersebut.

“NFDP, AMD, PLD dan Kerteh Soccer School ini boleh juga melengkapi antara satu sama lain kerana platform kami ini, mungkin juga boleh menjadi alternatif kepada mana-mana ‘talent’ yang tidak mendapat peluang di NFDP.” jelasnya.

Untuk pengetahuan semua, Kerteh FC bersaing dalam kancah divisyen keempat bola sepak negara iaitu Liga M4 dalam saingan Terengganu Amateur League (TAL). Musim 2019 menyaksikan The Oilers berjaya merangkul kejuaraan berganda dengan memenangi kejuaraan Liga TAL dan Piala TAL.


Niat Ronaldo Pulang Ke Man Utd Telah Diberitahu Kepada Khabib Sebulan Lalu

Bekas pemenang Ultimate Fighting Championship (UFC), Khabib Nurmagomedov tidak terkejut dengan kepulangan rakannya, Cristiano Ronaldo ke bekas kelabnya, Manchester United.

Lebih menarik, Khabib atau turut dikenali sebagai ‘The Eagle’ mendedahkan niat penyerang kelahiran Madeira, Portugal itu telah diberitahu kepadanya sejak sebulan yang lalu.

Baca: Khabib ‘Nasihat’ Rakannya, Cristiano Berhijrah Tetapi Elakkan Sertai PSG

Perpindahan pemenang Ballon d’Or sebanyak lima kali itu dimuktamadkan oleh Man Utd dengan diberikan kontrak selama dua tahun dengan pilihan lanjutan selama setahun.

Hari ini, Man Utd turut mengesahkan memberikan jersi ikonik No.7 kepada Ronaldo sepertimana yang pernah disarungnya ketika menyertai skuad Red Devils dari tahun 2003 hingga 2009.

𝐓𝐡𝐞 𝐌𝐚𝐠𝐧𝐢𝐟𝐢𝐜𝐞𝐧𝐭 𝐒𝐞𝐯𝐞𝐧 🔥7⃣ @Cristiano#MUFC | #RonaldoReturns pic.twitter.com/k5ss3CUaUO

“Sebulan lalu, dia telah beritahu kepada saya yang dia akan berpindah ke Manchester United,” kongsi Khabib seperti dilaporkan oleh portal Russia Today.

“Saya sudah menjangkakan urusan perpindahan ini akan berlaku. Saya berpendapat Manchester United lebih sesuai untuknya berbanding Juventus.

“Bagi saya, perpindahan tersebut bukanlah satu kejutan.” tambahnya lagi.

Kedua-dua atlet ini sudah diketahui mempunyai hubungan yang akrab walaupun masing-masing berkecimpung dalam sukan yang berbeza.

Keakraban Khabib bermula ketika Ronaldo beraksi bersama kelab gergasi Sepanyol, Real Madrid. Tambahan pula Khabib juga merupakan penyokong skuad Los Blancos.

“Saudaraku, Insya-Allah” Ucap Ronaldo Kepada Khabib Menjelang UFC 254 https://t.co/rnymWq616G pic.twitter.com/hY0c36xKiy

Sementara itu, Ronaldo turut mengikuti rapat perkembangan Khabib di dalam ‘octagon’ dan pernah mendoakan kemenangan rakannya itu sebelum menentang Justin Gaethje pada aksi UFC 254 menerusi Instagram Live.

Malahan Khabib turut mendedahkan dia dan Ronaldo kerap berhubung antara satu sama lain untuk berbicara mengenai mencari dan mengekalkan motivasi.


Ranking FIFA: Malaysia Turun Satu Anak Tangga, Vietnam Kekal Kalangan 100 Terbaik Dunia

Selepas sekian lama menduduki ranking 153 dunia, kemaskini terbaru daripada laman sesawang FIFA menyaksikan kedudukan skuad kebangsaan turun satu anak tangga.

Penurunan satu anak tangga itu berikutan daripada satu kemenangan dan dua kekalahan yang dicatatkan pada pusingan kedua Kelayakan Piala Dunia 2022/Piala Asia 2023, baru-baru ini.

Ranking Harimau Malaya | 12 Ogos 2021Kemas kini terbaharu ranking FIFA hari ini, Malaysia di tangga 154 dunia, turun 1 tangga berbanding 153 pada kemas kini terdahulu, 27 Mei 2021.* Kemas kini seterusnya 16 September 2021#FAM #HarimauMalaya #FIFARanking pic.twitter.com/MvIcyhxciP

Berdasarkan pemerhatian, boleh dikatakan hampir kesemua skuad kebangsaan dari rantau ASEAN merekodkan penurunan mata dalam kedudukan ranking FIFA.

Sebagai contoh, negara jiran tetangga, Thailand merekodkan penurunan paling banyak iaitu 29 mata sekaligus meletakkan mereka di kedudukan ke-120 dunia pada masa ini.

Pasukan kedua yang merekodkan penurunan mata terbanyak adalah Myanmar iaitu 24 mata. Mereka kini menghuni tangga ke-145 dunia.

Jiran seberang tambak, Singapura pula turun 20 mata dan terpaksa menduduki tangga ke-160 dunia.

Hanya Vietnam yang berjaya menempatkan diri dalam kalangan 100 pasukan terbaik dunia memandangkan kedudukan mereka kekal tidak menghadapi sebarang kenaikan dan penurunan di tangga ke-92.

Untuk makluman semua, kemasikini seterusnya ranking FIFA adalah pada 16 September 2021.


Piala Remaja Wanita Asia: Young Tigress Terlepas Tiket Ke Piala Dunia

Skuad hoki remaja wanita kebangsaan gagal menempah slot ke Piala Dunia Remaja Wanita apabila tewas kepada Republik Korea dalam aksi terakhir Pool A bagi saingan Piala Remaja Wanita Asia, semalam.

Skuad kendalian Farah Yahya itu tewas dengan keputusan 3-1 kepada juara empat kali kejohanan dan berakhir di kedudukan ketiga kumpulan sekaligus menutup rapat peluang Malaysia ke pentas Piala Dunia.

Terdahulu, Malaysia memerlukan kemenangan ke atas Republik Korea untuk layak ke peringkat separuh akhir selepas menang menentang Chinese Taipei dan Uzbekistan tetapi tewas kepada India pada perlawanan kedua.

Korea Selatan pula hanya memerlukan keputusan seri untuk mara ke peringkat seterusnya dalam misi untuk merebut tiga slot Piala Dunia Remaja yang ditawarkan kepada johan, naib johan dan pemenang tempat ketiga.

Kekalahan tersebut bermakna Malaysia tidak berjaya mengulangi pencapaian mara ke pentas tertinggi dan akan beraksi dalam saingan penentuan tempat kelima hingga kelapan kejohanan bertemu Hong Kong.

Pada edisi yang lalu, Malaysia mara ke Piala Dunia Remaja Wanita tetapi hanya memperoleh satu keputusan seri menentang Wales manakala selebihnya berakhir dengan kekalahan.

Bagaimanapun, Malaysia menang ke atas wakil benua afrika, Zimbabwe dengan keputusan 7-2 dalam aksi penentuan yang menyaksikan skuad negara berakhir di tempat ke-11 daripada 16 pasukan yang bertanding.

Featured Image: Asian Hockey Federation


Sri Pahang ‘Diam-diam’ Merisik Penyerang Skuad Kebangsaan Thailand, Adisak Kraisorn

Pasukan yang menduduki tangga ke-11 Liga Super, Sri Pahang FC secara ‘diam-diam’ telah merisik penyerang skuad kebangsaan Thailand, Adisak Kraisorn untuk memperbaiki ketumpulan jentera serangannya.

Bahkan pasukan yang terkenal dengan julukan skuad Tok Gajah itu dimaklumkan telah mencapai persetujuan bersama kelab Adisak yang beraksi dalam saingan Liga Thai, Muangthong United.

Bagaimanapun, menurut perkongsian daripada sumber terdekat dengan pengurusan Sri Pahang, kedatangan penyerang berusia 30 tahun itu perlu mendapat ‘lampu hijau’ daripada kelab yang sedang meminjamnya, Port FC.

Adisak masih mempunyai kontrak sehingga 31 Mei 2021 namun Sri Pahang berhajat untuk mendaftarkannya secepat yang mungkin sebaik sahaja jendela perpindahan kedua Liga Malaysia dibuka iaitu pada 3 Mei kelak.

“Sri Pahang dikhabarkan telah pun merisik dan mencapai persetujuan dengan Muangthong United. Namun ini tertakluk pada persetujuan kelab yang meminjamnya, Port FC untuk melepaskan Adisak lebih awal atau tidak.

“Difahamkan Sri Pahang mahu menyegerakan urusan pendaftaran pemain import sebaik jendela perpindahan kedua dibuka bagi menyelamatkan musim mereka.” kata sumber terbabit kepada Sukanz.

Kehadiran Adisak memberikan impak dalam membantu Port FC meraih kedudukan ketiga dalam saingan Liga Thai musim 2020/21. Sepanjang bersama Port FC dia telah meraih 29 penampilan dan menjaringkan 11 gol.

Adisak yang memiliki ketinggian 1.82 meter memulakan karier seniornya bersama Muangthong United pada tahun 2009. Selain itu, dia juga pernah beraksi bersama beberapa kelab Phuket FC, Buriram United, BEC Tero Sasana dan terakhir Port FC sebagai pemain pinjaman.

Sri Pahang begitu bergelut untuk mengharungi saingan Liga Super musim ini. Barisan penyerang import yang ditandatangani seperti Yevhen Bokhashvili dan Pedro Henrique pada awal musim lalu tidak memberikan impak kepada pasukan.

Selepas 10 perlawanan, Sri Pahang hanya mengumpul 5 mata hasil daripada satu kemenangan, dua seri dan tujuh kekalahan. Hanya UiTM FC berada di kedudukan lebih corot daripada Sri Pahang dengan kutipan satu mata daripada 10 perlawanan.


TRW Rancang Bina Pusat Latihan Berbumbung Dengan Bajet Tidak Melebihi RM10 Juta

TRW Kelantan FC merancang untuk membina pusat latihan baharu berbumbung dengan bajet di antara RM5 juta hingga RM10 juta.

Menurut laporan Bernama, ia juga dilengkapi dengan lampu limpah berkualiti supaya para pemain boleh menjalani latihan pada waktu hujan dan malam.

Selain itu, ia turut dilengkapi dengan fasiliti dan kemudahan sepertimana pusat latihan kelab-kelab bola sepak moden.

“Antara kemudahannya ialah bilik mandi, dewan makan dan bilik rehat selain padang yang setaraf dengan keperluan Persekutuan Persatuan Bola Sepak Antarabangsa (FIFA),” kata pemiliknya, Norizam Tukiman.

Norizam turut mengenal pasti lima lokasi untuk pembinaan pusat latihan itu. Tiga daripadanya berada di dalam jajahan Kota Bharu manakala selebihnya di luar jajahan tersebut.

Beliau mengharapkan dengan pembinaan pusat latihan ini, Kelantan FC menjadi lebih disegani dan dapat memberikan saingan dalam kancah Liga Malaysia.

“Ini penting kerana Kelantan pada masa ini masih ke belakang dalam persaingan merebut tempat teratas,” katanya.

Pada masa yang sama, Norizam turut berkata pihaknya akan mengadakan siri latihan bersama pasukan bola sepak luar negara termasuk daripada Jepun.

Featured Image: TRW Kelantan FC


Norizam Buat Kajian, Kelantan Mempunyai ‘Fan Base’ Terbesar Di Malaysia

Mengeluarkan belanja besar untuk membeli sebuah pasukan bola sepak yang dipenuhi dengan masalah hutang dan tunggakan gaji adalah suatu tindakan yang berisiko tinggi.

Namun bagi pemilik syarikat Zamburger, Norizam Tukiman sudah membuat kira-kira sebelum mengeluarkan dana sebanyak RM6.8 juta untuk membeli keseluruhan milikan TRW Sdn Bhd sekaligus menjadi pemilik baharu pasukan tersebut.

Jelasnya, pasukan yang berpangkalan di pantai timur itu mempunyai fan base terbesar di Malaysia. Ia mempunyai potensi tinggi untuk kembali bangkit dalam arena sukan bola sepak tanah air sepertimana awal 2010-an dahulu.

“Saya nampak pasukan Kelantan ini merupakan pasukan paling unik di Malaysia, daripada kajian saya sebelum ambil tindakan (beli saham) ini, daripada segi fan base, dia adalah nombor satu, nombor dua Kedah dan nombor tiga adalah Johor Darul Ta’zim (JDT).”

“Fan base yang besar perlukan pasukan yang stabil, pengurusan yang lebih (baik), penswastaan ini merupakan satu keputusan yang baik.”

“Jadi untuk tempoh lima hingga sepuluh tahun, bukan suatu yang mustahil Kelantan boleh (muncul) pasukan yang disegani semula setanding pasukan-pasukan negeri lain.” katanya selepas daripada majlis penjualan saham TRW, di Hotel Perdana, hari ini.

Sementara itu, Norizam, anak kelahiran negeri Johor tidak menganggap pemilikan pasukan bola sepak Kelantan kalangan bukan anak jati negeri tersebut sebagai isu yang besar.

“Vincet Tan beli Cardiff City tiada orang marah pun,” jawabnya dengan bersahaja di hadapan para wartawan.

Pada masa yang sama, Norizam mengharapkan semua penyokong pasukan bola sepak Kelantan dapat mendoakan kejayaan The Red Warriors.


Gandingan Baharu Hon Jian-Sze Fei Tempah Tiket Akhir Cabaran Antarabangsa Thailand 2023

Choong Hon Jian dan Goh Sze Fei yang baru sahaja bergandingan berhasil menempah tiket sulung ke perlawanan akhir di Cabaran Antarabangsa Thailand 2023.

Pemain berusia 22 dan 25 tahun masing-masing ini mengesahkan tiket tersebut selepas menumpaskan beregu Indonesia merangkap pilihan kedua kejohanan, Sabar Gutama dan Reza Isfahani di peringkat separuh akhir, petang tadi.

SF#MAS🇲🇾 Goh Sze Fei-Choong Hon Jian(8) def. #INA🇮🇩 Sabar Gutama-Reza Isfahani(2) 21-15 21-16#GemilangkanLagi #DemiMalaysia #BadmintonMalaysia pic.twitter.com/GJ2qPaiCeN

— BAM (@BA_Malaysia) March 11, 2023

Dalam pertarungan yang berlangsung di Terminal 21 tersebut, Hon Jian-Sze Fei melakar kemenangan secara “straight set” dengan skor 21-15 dan 21-16 dalam tempoh 31 minit permainan.

Sementara itu, lawan bagi Hon Jian-Sze Fei di pentas akhir yang dijadualkan pada hari esok masih belum ditentukan. Namun begitu, ianya berkisar antara beregu Thailand merangkap pilihan pertama kejohanan, Chaloempon Charoenkitamorn-Nanthakarn Yordphaisong atau beregu Indonesia, Alfian Eko Prasetya-Ade Yusuf Santoso.

Featured Image: Badminton Association of Thailand


Francesco Bagnaia Muncul Juara MotoGP – Tamatkan Kemarau 15 Tahun Ducati

Pelumba Ducati, Francesco Bagnaia muncul juara bagi Kejuaraan Dunia MotoGP musim ini apabila juara bertahan, Fabio Quartararo gagal mengatasinya dalam kedudukan mata keseluruhan selepas tamatnya perlumbaan terakhir, semalam.

Perlumbaan yang berlangsung di Litar Ricardo Tormo itu menyaksikan Quartararo yang menunggang jentera Yamaha menamatkan saingan di tempat keempat.

Bagnaia pula menamatkan perlumbaan itu di tempat kesembilan. Namun begitu, kedudukan itu sudah memadai buat Bagnaia untuk diangkat selaku juara bagi musim ini selepas mengumpul 265 mata secara keseluruhan.

The GREATEST #MotoGP comeback in history is complete! ✅@PeccoBagnaia is the new King of #MotoGP! 👑#PerfectComb1nation 🏆 pic.twitter.com/YVdiLITZwB

— MotoGP™🏁 (@MotoGP) November 6, 2022

Untuk makluman, kejayaan pelumba berusia 25 tahun kelahiran Turin, Itali turut sama menamatkan kemarau 15 tahun penunggang Ducati untuk bergelar juara.

Sebagai rekod, Casey Stoner menjadi pelumba terakhir yang muncul juara dunia dalam kelas premier bersama pasukan Ducati pada tahun 2007.

Selain itu, Bagnaia juga muncul pelumba Itali pertama bergelar juara dunia dalam kelas premier selepas Valentino Rossi sekitar 13 tahun yang lalu.

Sementara itu, saingan GP Valencia pada malam tadi menyaksikan pelumba Suzuki, Alex Rins muncul juara diikuti pelumba KTM, Brad Binder serta pelumba Pramac, Jorge Martin di tempat kedua dan ketiga masing-masing.

🏁 #MotoGP RACE 🏁@Rins42 WINS at Valencia! 🏆 pic.twitter.com/eKx8KBuLH6

— MotoGP™🏁 (@MotoGP) November 6, 2022


Kejohanan Olahraga Para Dunia: Lontaran Ziyad Zolkefli Butirkan Pingat Perak Kedua Dalam Karier

Atlet lontar peluru para negara, Muhammad Ziyad Zolkefli berjaya membutirkan pingat perak di Kejohanan Olahraga Para Dunia 2024 di Paris.

Kejayaan itu hadir setelah melakukan lontaran sejauh 17.21 meter (m) pada peringkat akhir dalam acara lontar peluru F20.

Atlet berusia 33 tahun ini terlepas peluang untuk merangkul kilauan emas setelah pencabarnya dari Ukraine, Maksym Koval melakukan lontaran yang yang lebih baik iaitu 17.57m.

Sementara itu, Oleksandr Yarovyi dari negara yang sama membawa pulang pingat gangsa dengan lontaran sejauh 16.99m.

Sebagai rekod, ini merupakan kali kedua Ziyad merangkul pingat perak di kejohanan yang sama setelah merangkulnya dalam edisi 2019 di Dubai.

Manakala pencapaian terbaiknya pula di kejohanan ini muncul pada edisi 2017 di London apabila lontarannya sejauh 17.29m – rekod peribadi terbaiknya sehingga kini.

Pada masa yang sama, kejayaannya merangkul pingat perak di Paris, semalam telah memberikannya slot ke Paralimpik Paris 2024 sepertimana penetapan oleh Jawatankuasa Paralimpik Antarabangsa – empat atlet teratas di Kejohanan Olahraga Para 2023.


Olimpik 2020: Perjuangan Lee Zii Jia ‘Dimatikan’ Juara Bertahan, Chen Long

Perjuangan pemain badminton perseorangan negara, Lee Zii Jia untuk memburu kilaun pingat di Sukan Olimpik Tokyo 2020 nampaknya tersekat di peringkat ‘elimination’.

Selepas beraksi cemerlang dalam dua perlawanan peringkat Kumpulan M, Zii Jia terpaksa akur tumpas di tangan pemenang pingat emas Olimpik Rio 2016, Chen Long dari China.

Chen Long yang menduduki ranking No.6 dunia itu tumpas pada set pertama 8-21.

Namun Chen Long yang beraksi kali ketiga di pentas Olimpik bangkit memenangi dua set berikutnya dengan keputusan 21-19 dan 21-5.

RESULTS: #Tokyo2020Round 16 #CHN Chen Long def. #MAS Lee Zii Jia 8-21 21-19 21-5* Zii Jia ends his brave Olympics debut at the Round of 16 in a rubber-set battle against the defending champ. Bounce back stronger, bro! 🇲🇾#DemiMalaysia#KontinjenMalaysia pic.twitter.com/Y9xtjvZRg2

Bagaimanapun, ini adalah satu persembahan yang boleh dipuji buat Zii Jia dengan mengambil kira faktor tampil buat pertama kali di temasya Sukan Olimpik.

Penyertaan Zii Jia di temasya ini akan menjadi pengalaman berharga buat Zii Jia untuk mengembangkan lagi kariernya dalam sukan badminton pada masa hadapan.

Featured Image: Majlis Sukan Negara Malaysia – Annice Lyn


Pertahanan KL City, Giancarlo Sangka Panggilan Daripada Spurs Sekadar Gurauan

Pertahanan import Kuala Lumpur City (KL City) Giancarlo Gallifuoco menyangka panggilan telefon daripada Pengarah Teknikal Tottenham Hotspur, Tim Sherwood sekitar 9 tahun yang lalu hanyalah sekadar gurauan.

Bagaimanapun, ianya bukanlah gurauan semata-mata apabila Pengurus Spurs pada waktu itu, Harry Redknapp benar-benar mahukan khidmatnya selepas beraksi cemerlang bersama Torino dalam kancah Serie B di Itali.

Dipendekkan cerita, pemain kelahiran Sydney, Australia ini menerima kontrak bersama pasukan berpangkalan di London tersebut untuk tempoh 2 tahun setengah dan memberikannya pengalam beraksi dalam kancah bola sepak England.

“Saya ke Tottenham pada umur 18 tahun selepas persembahan saya dengan Torino yang ketika itu Serie B Itali meraih perhatian ramai sebelum Pengarah Teknikal Tottenham, Tim Sherwood menghubungi saya.

“Pada mulanya saya ingat hanya satu gurauan namun itu memang terjadi apabila dia mengatakan Harry Redknapp mahukan khidmat saya sebelum terbang ke sana dengan kontrak dua tahun dan enam bulan.” katanya.

Penyertaannya bersama Spurs telah memberikan pengalaman yang mahal buat dirinya. Di sana, Giancarlo berpeluang berlatih bersama penyerang utama England pada masa kini, Harry Kane yang ketika itu belum mencecah usia 20 tahun.

Antara pemain lain yang sempat berlatih bersamanya adalah pemain tengah Croatia, Luka Modric, penyerang sayap Wales, Gareth Bale dan penyerang skuad kebangsaan Togo, Emmanuel Adebayor.

“Pengalaman bermain serta berlatih dengan Harry Kane, Massimo Luongo, Ryan Mason, Tom Carroll dan Nabil Bentaleb yang waktu itu juga merupakan pemain remaja tidak boleh dilupakan selain Adebayor, Luka Modric, Kyle Walker dan Gareth Bale, ia menjadikan saya seperti pemain hari ini,” kongsinya lagi.

Selepas dua tahun bersama Spurs, Giancarlo berhijrah ke pasukan Swansea selama semusim sebelum menyertai kelab yang berpangkalan di tanah kelahirannya, Melbourne Victory pada tahun 2015.


Bruno Menjerit Minta Ole Tukarkan Fred Kerana Kutip Kad Kuning Tetapi Tak Dilayan

Dalam aksi Liga Juara-Juara UEFA (UCL) pada awal pagi tadi, pemain tengah Manchester United, Bruno Fernandes dilihat menjerit kepada pengurusnya, Ole Gunnar Solksjaer supaya mengeluarkan Fred.

Klip video pendek yang menunjukkan jeritan dan isyarat tangan yang dilakukan oleh Bruno kepada Ole untuk menukarkan pemain telah tular di media sosial.

Just Look At Bruno Signalling Ole To Make Changes,And Yuh Still Think Ole Is Fit To Be The Manager For Manchester United.#OleOut pic.twitter.com/00cBYaCtmd

Bruno menggesa Ole mengeluarkan Fred kerana pemain tengah Brazil itu telah dilayangkan kad kuning kerana menanduk pemain Paris Saint-Germain (PSG), Leandro Paredes pada minit ke-23.

Layangan kad kuning itu turut menjadi pertikaian ramai peminat bola sepak di mana majoriti melihat tindakan yang dilakukan Fred sepatutnya dilayangkan kad merah namun dia terselamat.

Fred gets away with a potential red card 👀👀👀👀 https://t.co/7zptCMBK0K

Gesaan itu dibuat Bruno bagi mengelakkan skuad Red Devils terpaksa bermain dengan 10 pemain sekiranya Fred mengutip kad kuning kali kedua dan dilayangkan kad merah.

Tambahan pula, pada ketika ini Ole boleh melakukan lima pertukaran pemain dalam saingan UCL. Namun gesaan itu langsung tidak dilayan oleh pengurus berbangsa Norway tersebut.

Perkara yang ditakuti oleh Bruno akhirnya menjadi realiti apabila bentesan kurang cermat yang dilakukan oleh Fred menyebabkan pengadil terus melayangkan kad kuning kedua dan disusuli kad merah pada minit ke-70.

RED CARD!Bad to worse for Man Utd as Fred is sent off for a second yellow card.Live @5liveSport radio & text: https://t.co/XGM8ONYE5c #bbcfootball #MUNPSG #ucl pic.twitter.com/gkT10YwMDk

Ia menyebabkan United terpaksa bermain dengan 10 orang pemain dan lebih menyedihkan pada ketika itu mereka ketinggalan 2-1 kepada PSG hasil jaringan Neymar (6’) dan Marquinhos (69’).

Ole hanya bertindak membuat pertukaran pemain selepas daripada itu di mana dia memasukkan Paul Pogba (74’), Donny van de Beek, Mason Greenwood (79’) dan Odion Ighalo (90’).

Bagaimanapun percaturan lewat Ole tidak dapat membantu Red Devils bangkit untuk menyamakan kedudukan ataupun mencatatkan kemenangan malahan terpaksa akur tumpas 3-1 apabila Neymar menjaringkan satu lagi gol pada masa kecederaan.

Anda boleh menonton highlights perlawanan di antara Manchester United menentang PSG pada pautan video di bawah:


#SembangSukanz: Baddrol ‘Boss’ Helang Merah Antara 5 Perkara Menarik Ketika Menentang Pahang

Pasukan tuan rumah, Kedah mudah menumpaskan Pahang dengan keputusan 3-2 dalam aksi pusingan 16 saingan Piala Malaysia 2020 di Stadium Darul Aman.

Shakir Hamzah, Kpah Sherman dan Tchetche Kipre mencatatkan nama selaku penjaring buat pasukan tuan rumah. Manakala dua gol pasukan Pahang pula disumbangkan oleh Muslim Ahmad dan Faizal Rani.

Berikut adalah lima perkara menarik yang kami dapati dalam perlawanan ini:

45 minit pertama menjadi satu tempoh yang memeritkan buat Pahang. Manakan tidaknya, pasukan tuan rumah dengan mudah ‘membuli’ mereka di atas padang dan berhasil menjaringkan tiga gol menerusi Shakir Hamzah, Kpah Sherman dan Tchetche Kipre.

Pahang perlu menyalahkan diri sendiri atas kebocoran tiga gol tersebut kerana tidak mengawal langsung ketiga-tiga pemain ini. Selain itu, benteng pertahanan mereka juga berterabur dan tiada seorang pun menjadi ketua (leader) untuk bersuara atau memimpin setiap kali diserang Kedah.

Kapten Kedah, Baddrol Bakhtiar memainkan peranan penting dalam mengemudi pasukannya pada malam ini. Kehadiran Amirul Hisyan yang bermain selaku pemain tengah bertahan (defensive midfielder) memberikan Badd lesen untuk bermain lebih ke atas untuk membantu serangan.

Selain mengawal dan merencana serangan, Badd terlibat dalam ketiga-tiga jaringan yang dihasilkan Kedah pada separuh masa pertama. Gol pertama hadir menerusi sepakan sudut olehnya manakala yang kedua pula hasil daripada hantaran jauhnya kepada Tchetche Kipre di sayap kanan. Dan gol ketiga pula hasil hantarannya kepada Faizat Ghazali yang kemudiannya mencari Tchetche Kipre di dalam kotak penalti.

Seperti kita ketahui sebelum ini, 65% gol yang dihasilkan oleh Kedah musim ini berpunca daripada gandingan duo penyerang prolifik Kpah Sherman dan Tchetche Kipre. Dan kecemerlangan mereka diteruskan pada aksi pertama saingan Piala Malaysia menentang Pahang pada malam ini.

Kita dapat melihat keserasian kedua-dua pemain ini membolehkan mereka dengan mudah ‘membuli’ barisan pertahanan Pahang terutamanya pada separuh masa pertama. Selain daripada memiliki keserasian yang baik, kedua-dua mereka mempunyai kelajuan dan naluri untuk menjaringkan gol yang tinggi.

Memang diakui Pahang tidak menampilkan permainan yang bagus dalam perlawanan ini. Namun dapat dilihat bahagian tengahnya yang diketuai oleh Azam Azih cuba untuk mengawal dan merencanakan serangan bagi mendapatkan gol. Tetapi yang paling bermasalah buat Pahang adalah barisan serangannya. Dickson dan Carlos hanya memberikan ancaman yang sedikit kepada penjaga gol Kedah, Azri Ghani. Paling merugikan Pahang ketika Dickson yang mendapat sepakan penalti tetapi hanya mensia-siakannya.

Pahang menampilkan persembahan yang lebih baik pada separuh masa kedua. Mereka bermain dengan lebih tersusun, menguasai permainan dan meningkatkan asakan ke arah gol lawan. Hasilnya, Pahang berhasil mendapatkan dua gol. Bagaimanapun, ianya masih tidak mencukupi buat mereka untuk sekurang-kurangnya mencari gol penyamaan untuk mengikat Kedah dan melanjutkan permainan ke masa tambahan.


Piala AFF: Thailand Kuburkan Hasrat Malaysia, Mara Ke Final Buat Kali Ke-10

Hasrat Malaysia untuk melangkah ke perlawanan akhir Piala AFF 2022 dikuburkan oleh juara bertahan, Thailand.

Perkembangan terbabit hadir setelah skuad berjulukan Gajah Perang itu berhasil melakar kemenangan 3-0 pada perlawanan timbal balik separuh akhir yang berlangsung di Stadium Thammasat, sebentar tadi.

Dalam perlawanan tersebut, Teerasil Dangda, Bordin Phala dan Adisak Kraisorn menjadi penyumbang kepada kemenangan skuad bimbingan Alexandre Polking menerusi jaringan pada minit 19’, 55’ dan 71’ masing-masing.

Sebelum itu, Thailand tumpas 0-1 di tangan Malaysia dalam perlawanan separuh akhir pertama yang berlangsung di Stadium Nasional Bukit Jalil (SNBJ), pada Sabtu lalu.

Kemenangan itu menjadikan Thailand merakamkan kemenangan 3-1 secara agregat selepas beraksi dalam 180 minit permainan sekaligus melayakkan diri ke perlawanan akhir.

Sementara itu, menanti mereka di pentas akhir ialah Vietnam kendalian Park Hang-seo. Skuad berjulukan Naga Emas ini mara ke perlawanan akhir selepas berjaya menundukkan Indonesia dengan keputusan 2-0 secara agregat.

Sebagai rekod, ini merupakan kemaraan kesepuluh Thailand ke pentas Piala AFF sejak ianya dianjurkan julung kalinya pada tahun 1996.

Sembilan penampilan di pentas akhir sebelum ini menyaksikan Thailand menamatkan enam daripadanya dengan muncul juara.

Featured Image: Football Association of Malaysia


Terbuka Korea: Kian Meng-Pei Jing Atasi Beregu Korea Dengan Mudah Untuk Ke Suku Akhir

Pasangan beregu campuran bebas (independent) negara, Tan Kian Meng dan Lai Pei Jing dapat menumpaskan beregu Korea, Na Sung-seung dan Kim Min-ji dengan mudah untuk mara ke peringkat suku akhir Terbuka Korea 2022.

Kian Meng-Pei Jing yang diletakkan sebagai pilihan kedua untuk menjuarai kejohanan berstatus Jelajah Dunia Super 500 BWF ini berhasil menumpaskan gandingan lawannya secara ‘straight set’.

Korea Open Badminton Championships 2022XD – Round of 16          🇲🇾Kian Meng TAN🏅21 21 🇲🇾Pei Jing LAI🏅11  9  🇰🇷Sung Seung NA          🇰🇷Min Ji KIM

🕗 in 26 minutes https://t.co/t4gse3EbPC

— BWFScore (@BWFScore) April 7, 2022

Mereka merekodkan kemenangan dengan skor 21-11 dan 21-9 dan mengharungi perlawanan tersebut dalam tempoh masa tidak sampai setengah jam.

Sementara itu, di peringkat suku akhir kelak, pasangan yang menghuni ranking ke-10 dunia akan bertemu samada beregu India yang menghuni ranking ke-175 dunia atau beregu China yang merupakan pilihan kelima untuk menjuarai kejohanan ini.

Beregu India tersebut adalah gandingan B. Sumeeth Reddy dan Ashwini Ponnappa. Manakala beregu dari China adalah gandingan Ou Xuanyi dan Huang Yaqiong.

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.


Selepas Kongsi Reka Bentuk, Norizam Sasar Miliki Pusat Latihan Sebelum 2025

Pemilik Kelantan FC, Norizam Tukiman menyasarkan pasukannya bakal memiliki padang latihan sendiri sebelum tahun 2025.

Norizam yang terkenal dengan nama panggilan Zamsaham berkongsikan perkara berkenaan menerusi platform media sosialnya sambil memohon doa daripada pengikutnya, pada hari ini.

Sekitar pertengahan bulan lalu, Norizam berkongsikan sebuah foto yang memaparkan reka bentuk pusat latihan yang akan dibina dengan diberi nama “TRW Training Center”.

Akan tetapi, tiada sebarang perincian mengenai fasiliti dan kemudahan yang akan dibina di pusat latihan atau padang latihan terbabit.

Namun begitu, sekitar penghujung Januari lalu, Norizam menerusi satu muat naik status di laman sosialnya berkongsikan bahawa ianya akan turut dilengkapi dengan Pusat Pemulihan Sukan (Sports Rehab Centre).

Beliau yang merupakan ahli perniagaan dan pelaburan turut mendedahkan sudah mempunyai pelan 5 tahun kehadapan untuk skuad berjulukan The Red Warriors (TRW) itu.


Piala Malaysia: JDT Beraksi 10 Pemain, Bawa Bekal 1 Gol Dari Likas

Johor Darul Ta’zim (JDT) terpaksa mengharungi perlawanan pertama separuh akhir Piala Malaysia menentang Sabah di Stadium Likas dengan 10 pemain.

Situasi itu terpaksa dilalui oleh finalis Piala Malaysia edisi lalu bermula pada minit ke-73 ekoran pertahanannya, Feroz Baharudin dilayangkan kad merah oleh pengadil, Razlan Joffri Ali setelah mendapat kad kuning kedua.

Bagaimanapun, skuad berjulukan Harimau Selatan sempat mendapatkan bekalan satu gol pada separuh masa pertama hasil jaringan oleh Arif Aiman Hanapi pada minit ke-34.

34' GOL | Arif Aiman Hanapi melepaskan rembatan kaki kiri dari luar kotak penalti untuk gol pembukaan di Kota Kinabalu!@SabahFCofficial 0-1 @OfficialJohor #TMPialaMalaysia2022 pic.twitter.com/NVDphuYmsf

— #LigaMalaysia2022 (@MFL_MY) November 15, 2022

Jaringan itu dijelmakan menerusi satu sepakan kaki kiri Arif dari luar kotak penalti selepas menerima hantaran daripada penyerang, Bergson da Silva.

Sementara itu, pasukan tuan rumah bimbingan Datuk Ong Kim Swee gagal meraih sebarang jaringan dan perlawanan tamat dengan keputusan 1-0 memihak kepada JDT.

Kedudukan agregat 1-0 ini sekaligus membuatkan Sabah bakal turun tanpa sebarang bekalan gol untuk mengharungi baki 90 minit permainan pada aksi timbal balik pada Ahad nanti di Stadium Sultan Ibrahim (SSI), Iskandar Puteri.

Featured Image: JOHOR Southern Tigers


Selain Kasut Emas Khalid, Apakah Yang Tersimpan di Muzium Bola Sepak Selangor?

Baru-baru ini, Sultan Selangor berkenan membeli trofi Kasut Emas milik bekas penjaring skuad kebangsaan, Khalid Jamlus yang dimenangi dalam saingan Liga Perdana 2002.

DYMM Sultan Sharafuddin Idris Shah Alhaj turut berkenan menyimpan trofi tersebut di Muzium Galeri Bola Sepak Selangor yang terletak di perkarangan Istana Alam Shah, Klang.

Timbul persoalan dalam kalangan peminat khususnya peminat pasukan Selangor, sejak bila wujudnya muzium tersebut. Apakah koleksi-koleksi yang disimpan di sana?

Menurut perkongsian oleh laman sosial Selangor Royal Office, muzium tersebut merupakan hasil cetusan idea oleh baginda sendiri. Ianya ditubuhkan pada tahun 2012.

Antara barangan yang tersimpan di dalam muzium tersebut merangkumi kelengkapan jersi, piala, cenderahati dan bola-bola yang pernah digunakan dalam perlawanan-perlawanan penting dalam sejarah bola sepak tanah air.

Difahamkan koleksi-koleksi dan barangan berkaitan sukan bola sepak ini dikumpulkan oleh baginda sendiri sejak menjadi Raja Muda Selangor lagi.

Paling mencuri tumpuan, jersi yang dipakai oleh penyerang legenda, Allahyarham Datuk Mokhtar Dahari menjuarai Piala Malaysia 1986 bersama Selangor turut disimpan di sini.

Selain itu, muzium tersebut turut mempamerkan keratan-keratan akhbar yang disimpan sendiri baginda sultan melibatkan kejayaan-kejayaan pasukan bola sepak Selangor.

Untuk pengetahuan semua, peminat-peminat bola sepak dan orang ramai boleh berkunjung ke Muzium Galeri Bola Sepak Selangor ini namun ianya boleh dilawati secara berkumpulan sahaja.

Permohonan untuk melawati muzium ini boleh dibuat kepada Dato’ Pengelola Bijaya Diraja di Pejabat DYMM Sultan Selangor.

Bagaimanapun, setakat ini, Muzium Galeri Bola Sepak Selangor masih ditutup kepada pelawat sehingga akhir tahun depan disebabkan pandemik Covid-19.

Featured Image: Selangor Royal Office


Mauricio Pochettino Ketua Jurulatih Chelsea – Kontrak 2+1 Tahun

Kelab yang beraksi dalam saingan Liga Perdana Inggeris (EPL), Chelsea mengesahkan Mauricio Pochettino yang berasal dari Argentina dilantik sebagai ketua jurulatihnya yang baharu.

Menerusi makluman oleh skuad berjulukan The Blues, pengendali berusia 51 tahun ini telah diberikan kontrak selama dua tahun dengan pilihan untuk melanjutkannya selama setahun lagi.

Chelsea turut memaklumkan bahawa Pochettino yang mempunyai pengalaman mengemudi dua kelab EPL iaitu Tottenham Hotspur dan Southampton akan memulakan tugasnya secara rasmi pada 1 Julai 2023 untuk mengharungi musim 2023-24 kelak.

Chelsea Football Club is pleased to announce Mauricio Pochettino as the club’s new head coach!

— Chelsea FC (@ChelseaFC) May 29, 2023

Pada masa yang sama, difahamkan, Pochettino tidak datang berseorangan ke kelab yang yang berpangkalan di kota London terbabit. Kehadiran Pochettino turut disertai empat individu yang akan mengisi barisan kejurulatihannya iaitu Jesus Perez, Miguel d’Agostino, Toni Jimenez dan Sebastiano Pochettino.

Pemilik Chelsea yang terdiri daripada Todd Boehly, Behdad Eghbali, Jose E. Feliciano, Mark Walter dan Hansjorg Wyss berasa gembira dengan penyertaan Pochettino bersama kelabnya. Mereka menganggap Pochettino sebagai jurulatih berkelas dunia dengan rekod pencapaian yang luar biasa.

Untuk makluman semua, selain mengemudi Spurs dan Southampton, Pochettino turut mempunyai pengalaman dalam saingan bola sepak Sepanyol dan Perancis ketika bersama Espanyol dan Paris Saint-Germain (PSG) masing-masing.


Piala MFL: JDT II, Terengganu II & Kedah Darul Aman Isi Kumpulan A

Pasukan-pasukan yang menghuni Kumpulan A dan B bagi saingan edisi sulung liga simpanan bawah 23 tahun (B23) iaitu Piala MFL telah diketahui pada hari ini.

Hasil majlis undian yang berlangsung sebentar tadi menyaksikan sebanyak lapan buah pasukan iaitu Skuad Projek FAM-MSN, PDRM FC, Kedah Darul Aman, Penang, Johor Darul Ta’zim II, Terengganu II, Sabah dan Kelantan United diletakkan dalam Kumpulan A.

Manakala tujuh buah pasukan lagi yang terdiri daripada Selangor, Kuala Lumpur City, Perak, Negeri Sembilan, Sri Pahang, Kuching City dan Kelantan mengisi Kumpulan B.

🗳 Keputusan undian Piala MFL 2023!

Pasukan manakah yang akan muncul juara sulung pertandingan ini? 🤩#PialaMFL2023 pic.twitter.com/y1fPluD5qT

— Malaysian Football League (@MFL_MY) January 31, 2023

Untuk makluman semua, saingan Piala MFL bagi peringkat kumpulan akan membuka tirainya pada 2 Mac kelak dan tamat pada 24 Julai.

Empat pasukan teratas Kumpulan A dan B  akan mara ke saingan Liga Juara yang membabitkan lapan buah pasukan. Di peringkat ini, mereka akan beraksi dengan format liga sepusingan “round-robin” bermula 1 Ogos hingga 30 Oktober.

Saingan ini akan menutup tirainya dengan dua pasukan terbaik Liga Juara akan berentap dalam satu perlawanan akhir untuk merebut trofi Piala MFL pada 5 November.


Keyakinan Lingard Untuk Julang Trofi Europa Semakin Membuak-Buak

Pemain tengah Manchester United, Jesse Lingard semakin berkeyakinan tinggi untuk merangkul kejuaraan Liga Europa buat kali ke-2 dalam kariernya.

Keyakinan itu hadir selepas Lingard berjaya menyumbangkan satu jaringan dan dinobatkan sebagai Man of The Match dalam perlawanan menentang LASK di Stadium Old Trafford, awal pagi tadi.

Jaringan itu membantu Manchester United mencatatkan kemenangan 7-1 secara agregat sekaligus menempah slot suku akhir saingan Liga Europa bertemu FC Copenhagen di Jerman.

“Satu kemenangan yang positif, terutamanya dapat membawa (keyakinan) ke perlawanan seterusnya. Kami juga boleh membawa keyakinan itu dan (kejayaan) menamatkan saingan EPL di tempat ke-3,” kata Jesse kepada MUTV.

“Kami telah lakukan yang terbaik dan harapnya kami dapat mara ke perlawanan akhir dan memenanginya. Itulah sasaran utama buat masa sekarang: untuk memenangi trofi itu (Europa).”

Untuk rekod, Lingard merupakan sebahagian daripada skuad Manchester United yang menjuarai Liga Europa 2016/17. Ketika itu, skuad Red Devil dibimbing oleh Jose Mourinho berjaya menumpaskan Ajax Amsterdam di Stockholm, Sweden.

Mengenangkan kemanisan momen menjulang trofi kejuaraan tiga tahun lalu membuatkan perasaan pemain berdarah England ini untuk mengulangi kejayaan tersebut semakin membuak-buak.

“Menjulang trofi adalah satu perasaan yang istimewa, yang tidak boleh diungkapkan (dengan kata-kata) dan kejuaraan yang lalu memberikan keyakinan untuk perlawanan seterusnya.

“Kami mempunyai gabungan pemain muda dan pemain berpengalaman di dalam skuad dan untuk pemain-pemain muda yang akan memenangi trofi pertama mereka, (momen) ini akan menjadi yang sempurna untuk mereka.” tambahnya lagi.

Manchester United dijadualkan bertemu FC Copanhagen pada jam 3 pagi, selasa minggu hadapan.


APG 2022: Ziyad Zolkefli, Mohamad Alif Butirkan Pingat Emas & Perak Pertama Negara

Dua atlet lontar peluru para negara, Ziyad Zolkefli dan Mohamad Alif memastikan kontinjen negara membutirkan pingat emas dan perak yang pertama dalam temasya Sukan Para ASEAN (APG) 2022.

Untuk pengetahuan semua, Ziyad dan Alif mengambil bahagian dalam acara lontar peluru kategori F20 (masalah intelektual) bertempat di Stadium Manahan, Indonesia.

Kilauan emas menjadi milik atlet berusia 32 tahun tersebut seawal percubaan pertama apabila lontarannya direkodkan sejauh 16.92 meter (m).

Pada percubaan yang berikutnya, Ziyad tetap menghasilkan rekod lontaran yang konsisten dengan catatan sejauh 16.80m, 16.88m, 16.63m, 16.78m dan 16.74m.

Sebagai perbandingan, rekod peribadi terbaik yang dilakukan oleh Ziyad adalah sejauh 17.29m dalam Kejuaraan Dunia Atletik Para 2017 di London.

Sebagai tambahan, ini merupakan pingat emas keempat buat Ziyad dalam temasya APG.

Sementara itu, seorang lagi atlet negara, Alif, menghadiahkan kilauan pingat perak yang pertama buat kontinjen negara apabila dia merekodkan lontaran terbaiknya sejauh 13.46m dalam acara yang sama.

Featured Image: Paralympic Council of Malaysia


Peranan Kapten – Syazwan Harap Dirinya Tidak Dibandingkan Dengan Baddrol

Pemain tengah Kedah Darul Aman FC (Kedah), Syazwan Zainon menjelaskan bukan mudah mengambil peranan ketua pasukan yang ditinggalkan Baddrol Bakhtiar yang berhijrah ke Sabah FC, musim ini.

Ujarnya, nama Baddrol selaku ketua pasukan Kedah Darul Aman sudah begitu sinonim di kaca mata peminat dan menjadi satu cabaran buat dirinya memenuhi harapan yang disandarkan.

Justeru, Syazwan berharap semua pihak boleh berikan sokongan kepada dia dan tidak terlalu membandingkan dengan Baddrol kerana masing-masing ada cara tersendiri.

“Tanggungjawab sebagai ketua pasukan di Kedah sebenarnya membuatkan saya berasa takut dan bukan untuk dibanggakan kerana semua orang tahu ketua pasukan sebelum ini adalah Baddrol.

“Saya gementar jika ada orang hendak bandingkan saya dengan Baddrol Bakhtiar kerana legasi yang dia tinggalkan sangat besar untuk diisi oleh sesiapa.

“Jadi, situasi ini bukan mudah namun harap semua peminat boleh menerima cara saya kerana setiap pemain punyai karakter yang berbeza.

“Apa-apapun, saya masih Syazwan yang dikenali seperti mana dulu dan akan sentiasa bercakap untuk kepentingan rakan sepasukan dan beri arahan kepada pemain jika keadaan memerlukan,” katanya.

Syazwan yang bakal menginjak umur 33 tahun menjadi antara pemain paling senior selain Shahril Saa’ri dan Azamuddin Mohd Akil di Kedah selepas pemergian Baddrol Bakhtiar dan Rizal Ghazali ke Sabah FC.

Biarpun pernah berhijrah ke Selangor selama dua musim pada 2019 dan 2020, Syazwan sebenarnya telah beraksi bersama Kedah sejak pertengahan musim 2013 hingga 2018.

Dia telah membantu Kedah memenangi pelbagai kejuaraan seperti Piala Malaysia (2016), Piala FA (2017) dan Liga Premier (2015).

Featured Image: Kedah Darul Aman FC


Kejohanan Dunia BWF: Soon Huat-Shevon Lawan Naib Juara Tahun Lalu, Yuta-Arisa Di Suku Akhir

Beregu campuran bebas (independent) negara, Goh Soon Huat dan Shevon Jemie Lai meneruskan lagi kemaraan di Kejohanan Dunia BWF 2022 ke peringkat suku akhir.

Kemaraan pasangan ranking ke-14 dunia ini menemukan mereka dengan naib juara edisi tahun lalu yang kini menduduki ranking ketiga dunia, Yuta Watanabe dan Arisa Higashino.

Untuk makluman semua, catatan pertemuan Soon Huat-Shevon menentang beregu dari Jepun ini tidak begitu baik. Daripada dua pertemuan yang direkodkan, kedua-duanya berakhir dengan kekalahan.

Ianya direkodkan ketika bertemu di Terbuka Thailand 2022 dan Terbuka Seluruh England 2019 dimana mereka tumpas secara “straight set” dalam kedua-dua pertarungan tersebut.

Pertembungan di suku akhir dijadualkan berlangsung esok. Mereka akan berentap bagi merebut tiket ke peringkat separuh akhir.

Sebagai tambahan, Soon Huat-Shevon layak ke suku akhir dengan menumpaskan beregu Perancis, Thom Gicquel dan Delphine Delrue secara “straight set” dengan skor 21-16 dan 21-4 di Pusingan 16, hari ini.

Manakala Yuta-Arisa pula melangkah ke pusingan yang sama selepas menyingkirkan beregu Belanda, Robin Tabeling dan Selena Siek juga secara “straight set” dengan skor 21-12 dan 21-19 di Pusingan 16 yang tamat sebentar sahaja tadi.


BATC 2022: Thinaah Positif Covid-19, Pearly Digandingkan Dengan Pemain Muda

Pemain badminton beregu wanita negara, Thinaah Muralitharan terpaksa melupakan seketika Kejohanan Badminton Berpasukan Asia (BATC) 2022.

Ini selepas Persatuan Badminton Malaysia (BAM) memaklumkan pemain berusia 24 tahun itu merangkap kapten pasukan wanita negara positif Covid-19 selepas menjalani ujian RT-PCR.

GET WELL SOON, THINAAH ❤The Badminton Association of Malaysia (BAM) confirms that women’s doubles player, M Thinaah has tested positive for COVID-19.📷 @badmintonphoto pic.twitter.com/9lvV1flWiF

Bagaimanapun, Thinaah tidak menunjukkan sebarang gejala namun dia perlu menjalani kuarantin sebagaimana protokol Kementerian Kesihatan Malaysia (KKM), Kementerian Belia & Sukan (KBS) dan Majlis Sukan Negara (MSN).

Sementara itu, rakan gandingannya yang menjadi kontak rapat, Pearly Tan turut sama perlu menjalani ujian RT-PCR. Mujurlah, keputusan ujian Pearly adalah negatif.

Untuk perlawanan hari ini menentang Jepun, Pearly diturunkan bergandingan dengan pemain muda, Valeree Siow menentang Rui Hirokami dan Yuna Kato pada perlawanan keempat.

Featured Image: Badminton Association of Malaysia


Piala Dunia: Cameroon Bangkit Ikat Serbia, Elak Terkandas Awal

Wakil benua afrika, Cameroon berhasil mengelak daripada tersingkir awal di peringkat Kumpulan G selepas mengharungi dua perlawanan dalam saingan Piala Dunia 2022 Qatar.

Cameroon yang mendapat bimbingan Rigobert Song turun menentang Serbia dalam perlawanan yang berlangsung di Stadium Al Janoub sebentar tadi terlebih dahulu membuka jaringan menerusi Jean-Charles Castelletto pada minit 29’.

Namun begitu, Serbia kembali mendahului di hadapan dengan skor 2-1 sebelum tamat separuh masa pertama apabila dua pemainnya, Strahinja Pavlovic dan Sergej Milinkovic-Savic berjaya meletakkan bola di dalam gawang pada minit 45+1’ dan 45+3’.

Bersambung separuh masa kedua, Serbia menambah satu lagi jaringan menerusi Aleksandar Mitrovic pada minit 53’ untuk menjadikan kedudukan semasa 3-1 ke atas Cameroon.

🇨🇲 1-0 🇷🇸🇨🇲 1-1 🇷🇸🇨🇲 1-2 🇷🇸🇨🇲 1-3 🇷🇸🇨🇲 2-3 🇷🇸 🇨🇲 3-3 🇷🇸

And there's still plenty of time left! 🍿#FIFAWorldCup | #Qatar2022

— FIFA World Cup (@FIFAWorldCup) November 28, 2022

Di saat ramai menyangkakan skor itu berkekalan sehingga tamat permainan, Cameroon secara tiba-tiba bangkit mengejar dan mengikat Serbia 3-3 menerusi dua jaringan oleh Vincent Aboubakar dan Eric Maxim Choupo-Moting.

Menariknya, kedua-dua jaringan itu hadir dengan selang masa tiga minit sahaja iaitu pada minit 63’ dan 66’ masing-masing.

Sementara itu, keputusan 3-3 memberikan Cameroon dan Serbia satu mata masing-masing daripada pertarungan ini. Kedua-duanya menghuni tangga ketiga dan keempat Kumpulan G masing-masing.

Untuk perlawanan seterusnya merangkap perlawanan terakhir peringkat kumpulan, Cameroon akan bertemu juara lima kali, Brazil. Manakala Serbia pula akan berhadapan dengan Switzerland.

Featured Image: FIFA World Cup


Ulasan Sukanz: Mengapa Biarkan Sumareh Terlepas Ke Dalam Kotak Penalti?

Saingan ke-12 Liga Super menyaksikan juara bertahan, Johor Darul Ta’zim (JDT) bertemu dengan pasukan yang berada di tangga kedua, Kedah Darul Aman di Stadium Darul Aman, semalam.

Aksi yang rancak disajikan dengan kedua-dua pasukan saling mencuba untuk menguasai permainan dan menerobos gawang gol lawan masing-masing. Ia turut diserikan dengan sedikit ‘drama’ di dalam dan luar padang melibatkan para pemain dan juga pegawai-pegawai pasukan.

Bagaimanapun, pasukan pelawat pulang dengan penuh kegembiraan apabila mereka berjaya merekodkan kemenangan 1-0 hasil jaringan sepakan penalti oleh penyerang kelahiran Brazil, Bergson da Silva pada masa kecederaan.

Berikut adalah ulasan perlawanan antara Kedah dan JDT:

Melihatkan kepada corak permainan Kedah dan JDT, kedua-duanya dilihat bermain secara ‘high pressing’.

Pasukan tuan rumah akan mengarahkan 2-3 pemainnya untuk menekan setiap pemain JDT yang memegang bola agar dapat mencuri bola daripada mereka. Akan tetapi, apabila berjaya mendapatkan bola, Kedah tidak dapat menyimpan bola dengan lebih lama atau mengekalkan penguasaannya. Tidak mampu untuk bermain secara hantaran pendek, tidak mampu untuk membina serangan.

Berbanding dengan JDT yang turut melakukan ‘high pressing’ kepada pemain lawan, apabila mereka mendapat bola, mereka akan memastikan dapat mengekalkan penguasaan tersebut dan mula mengatur untuk membina serangan. Pujian harus diberikan kepada pemain-pemain JDT yang kekal tenang, tidak gopoh dan mampu melakukan hantaran walaupun ditekan oleh 2-3 pemain Kedah setiap kali memegang bola.

Ini juga menunjukkan kualiti individu yang ada pada setiap pemain JDT. Hal ini turut menjelaskan mengapa JDT mempunyai penguasaan yang lebih baik berbanding Kedah.

Mengikut statistik, JDT memiliki 54% penguasaan bola sepanjang perlawanan. Terima kasih kepada gandingan tengahnya, Natxo Insa dan Leandro Velazquez yang memainkan peranan tersebut.

Bagaimanapun, kekurangan JDT di dalam perlawanan tersebut adalah kreativiti. Memandangkan barisan pertahanan Kedah agak kompak, ditambah pula dengan gandingan dua pemain tengah defensif, Anumanthan dan Amirul Hisyam yang melindungi barisan pertahanan dengan agak baik.

Gandingan Natxo dan Leandro dilihat kurang kreatif untuk menghantar bola ‘sedap’ mencari penyerang mereka, Bergson da Silva.

Seperti dibincangkan tadi, Kedah bermain dengan barisan pertahanan yang kompak sambil dibantu oleh dua pemain tengah defensif menyebabkan JDT sukar untuk memburu gol.

Bergson pula yang berada di posisi penyerang kurang mendapat suapan bola daripada pemain tengah mahu pemain sisi dan full-back. Justeru, setiap kali dia mendapat bola, dia juga tahu sukar untuk menggelecek bagi menewaskan barisan pertahanan. Namun dia tetap mencari peluang dengan melakukan rembatan dari luar kotak penalti sekiranya mendapat bola.

Walaupun JDT merekodkan sekitar 14 percubaan, sayangnya hanya 5 sahaja yang tepat ke sasaran.

Setelah beberapa perlawanan sebelum ini dilihat tidak berada di prestasi terbaiknya, Gonzalo Cabrera kembali menampilkan persembahan terbaiknya ketika menentang Kedah, semalam.

Bermain di sayap kiri atau penyerang sisi kiri, kehadiran Cabrera telah memberikan kesukaran kepada bek kanan Kedah, Rizal Ghazali. Beberapa kali juga Cabrera berjaya ‘makan’ Rizal serta Renan Alves ketika melakukan serangan. Malahan sepanjang beraksi selama 60 minit, bahagian kiri JDT bermain dengan agak laju tetapi ianya semakin perlahan apabila Cabrera terpaksa dikeluarkan kerena ditimpa kecederaan yang serius.

Selang 20 minit kemudian, Benjamin Mora mengarahkan Mohamadou Sumareh untuk masuk. Kemasukan pemain kelahiran Gambia itu meningkatkan kembali rentak JDT. Bukan itu sahaja, gerakan Sumareh sekitar minit ke-90 memberikan JDT sepakan penalti.

Kedah pastinya kecewa apabila permainan yang boleh ditamatkan dengan keputusan seri tanpa jaringan serta dapat membawa pulang sekurang-kurangnya satu mata lebur sama sekali.

Pada minit ke-89, Rizal naik sedikit ke atas untuk memberi tekanan kepada Arif Aiman tidak menyedari kelibat Sumareh berada di belakangnya. Menyedari situasi itu, Arif dengan segera menolak bola kepada Sumareh.

Dengan pantas Sumareh berlari masuk ke dalam kotak penalti untuk melakukan rembatan. Menyedari situasi bahaya tersebut, Renan segera datang dan melakukan terjahan untuk membuang bola, malangnya, Sumareh turut dikasari sehinggakan pengadil terpaksa memberikan sepakan penalti kepada JDT.

Ini merupakan kesilapan terbesar yang dilakukan oleh Kedah kerana memberikan ruang dan peluang buat Sumareh untuk mendapatkan sesuatu di dalam kotak penalti. Kedah sepatutnya sudah ‘belajar’ daripada Terengganu dan KL City yang berjaya menumpaskan dan mengikat JDT.

Kedua-dua pasukan tersebut berjaya mengekang JDT daripada mendapatkan penalti pada penghujung permainan dengan tidak membenarkan mana-mana pemain JDT mendekati atau memasuki kotak penalti.

Sepanjang 90 minit permainan, boleh dikatakan barisan pertahanan Kedah yang terdiri daripada Rizal, Renan, Rodney dan Ariff Farhan beraksi dengan penuh disiplin dan bagus. Paling mencuri tumpuan adalah gandingan Renan dan Rodney yang semakin menunjukkan keserasian.

Inilah yang menjadikan benteng mereka utuh sepanjang hampir 90 minit dengan mengeluarkan banyak bola bahaya dan sebagainya. Cumanya, Renan terpaksa menanggung kekecewaan besar apabila terjahannya menyebabkan satu pasukan menanggung duka kekalahan.

Selain daripada barisan pertahanan, gandingan Anumanthan dan Amirul Hisyam perlu diberikan pujian juga. Paling menyerlah ialah Anu yang banyak melindungi barisan pertahanan serta menampilkan ‘work rate’ yang tinggi.

Selain daripada JDT yang kurang kreatif untuk melakukan hantaran mencari penyerangnya, Kedah juga menghadapi isu yang sama.

Sebelum ini, isunya seringkali berkisar mengenai Rabih yang gemar melakukan ‘dribble’ dan lambat ‘release the ball’ kepada pemain serangan menyebabkan penguasaan bola mereka sia-sia. Namun Rabih bermain dengan baik semalam. Dia cepat melakukan hantaran kepada rakan sepasukan.

Namun Kedah masih tidak dapat melakukan hantaran kepada penyerang. Ini kerana mereka banyak bermain di kawasan mereka sendiri (disebabkan terlalu bertahan) dan apabila melakukan hantaran jauh, ianya muda dipatahkan oleh Mauricio dan Aidil.

Rumusannya, kedua-dua pasukan, Kedah dan JDT bermain dengan ‘high pressing’ namun pasukan pelawat dilihat lebih menguasai permainan disebabkan oleh kemampuan individu setiap pemain JDT yang lebih baik. Kedua-dua pasukan juga mempunyai masalah kreativiti dan sukar untuk mencari penyerang masing-masing.

Bagaimanapun, JDT berjaya mengambil peluang daripada kealpaan benteng pertahanan Kedah di penghujung perlawanan untuk mendapatkan penalti sekaligus merekodkan kemenangan untuk terus kekal memimpin carta Liga Super 2021 selepas 12 pelawanan.

p/s: Ulasan ini dikongsikan oleh peminat tegar bola sepak tempatan, Wafiy Amran. Sekiranya anda sukakan ulasan ini, dijemput untuk menonton ulasan perlawanan Liga Super yang lain di saluran Youtube, WAFIY AMRAN.

Featured Image: JOHOR Southern Tigers


Idemitsu Honda Team Asia Pasukan Hafizh Yang Seterusnya?

Adakah pasukan Idemitsu Honda Team Asia bakal menjadi pasukan seterusnya buat pelumba negara, Hafizh Syahrin untuk saingan Moto2 2021?

Masa depan Hafizh mencetuskan tanda tanya selepas pasukannya, Aspar Team mengumumkan mengikat pelumba baharu, Albert Arenas sekaligus menyisihkannya untuk saingan musim hadapan.

Aspar Team Ikat Pelumba Baharu, Apa Nasib Hafizh Musim Hadapan? https://t.co/pQWqELGk8V pic.twitter.com/SwgzSdMvTO

Bagaimanapun, menurut bapanya, Abdullah Harun telah berkongsikan bersama media bahawa anaknya yang berusia 26 tahun itu masih mempunyai tempat dalam saingan Moto2 berikutan dua pasukan sedang berbincang untuk mendapatkan khidmat Hafizh.

Turut dikongsikan oleh bapanya adalah salah sebuah pasukan yang mahukan khidmat Hafizh mempunyai kaitan dengan pengeluar jentera Jepun iaitu Honda.

It's time to race for the @KipinEnergy #AsparTeam riders @Hafizh_pescao55 and @xavicardelus!!Good luck 😏🤞 #AragonGP pic.twitter.com/A3ulCwTFiK

“Minggu lalu dia ada memberitahu saya ada dua pasukan sedang berbincang dengannya. Cuma dia berpesan bahawa dia mampu menanggung semua ini (tanpa bercerita lanjut).”

“Hafizh sanggup risiko dan Insya-Allah dia ada tempat dalam Moto2. Pasukan yang menghubunginya itu mempunyai kaitan dengan pengeluar Honda,” katanya dipetik daripada Astro Arena.

Berdasarkan pengamatan kepada 15 pasukan yang bersaing dalam kancah Moto2 musim ini, hanya sebuah pasukan yang mempunyai perkaitan dengan Honda iaitu Idemitsu Honda Team Asia.

Sementara itu, musim ini menyaksikan Idemitsu Honda Team Asia mempertaruhkan dua pelumba asia tenggara iaitu Somkiat Chantra (Thailand) dan Andi Farid Izdihar (Indonesia) yang berusia 21 dan 23 tahun masing-masing.

Berdasarkan kedudukan dunia bagi saingan Moto2 2020, Somkiat menduduki tangga ke-24 dengan pungutan 10 mata. Manakala Andi Farid pula menduduki tangga ke-30 tanpa sebarang pungutan mata selepas 11 perlumbaan.

Sebagai perbandingan, Hafizh Syahrin berada di kedudukan ke-21 dengan kutipan 18 mata.

Featured Image: Aspar Team & Honda Team Asia


Piala Remaja Asia: Malaysia Juara Pool B, Bertemu Pakistan Di Separuh Akhir

Skuad hoki remaja lelaki Malaysia menamatkan aksi di Kumpulan B dengan menewaskan tuan rumah, Oman sekaligus muncul juara kumpulan serta layak ke peringkat separuh akhir.

Skuad kendalian Amin Abdul Rahim itu turut mencatatkan rekod bersih tanpa tewas dalam peringkat kumpulan selepas melengkapkan kemenangan keempat ketika menentang Oman hasil jaringan tunggal Shahmie Irfan.

Jaringan Shahmie itu juga meletakkan pemain berjersi No.12 tersebut sebagai penjaring terbanyak kejohanan setakat ini dengan enam gol bersama tiga lagi pemain iaitu Araijeet Singh (India), Kumpei Yasuda (Jepun) dan Abdul Rehman (Pakistan).

Men's Junior Asia Cup 2023 – DAY 7Moments of the MatchOman vs Malaysia#mjac2023#WatchHockey#asiahockey pic.twitter.com/MEtf0TNPbN

— Asian Hockey Federation (@asia_hockey) May 29, 2023

Sehingga awal pagi tadi (waktu Malaysia), Malaysia telah menjaringkan 17 gol dan bolos tiga gol; sekali setiap perlawanan. Perlawanan menentang Oman merupakan “clean-sheet” pertama skuad negara pada kejohanan kali ini.

Malaysia yang mengutip 12 mata akan diiringi Korea Selatan yang muncul naib juara kumpulan di peringkat separuh akhir bagi bertemu dua wakil juara dan naib juara Kumpulan A.

Oleh itu, Malaysia akan bertemu juara tiga kali, Pakistan di peringkat separuh akhir dan sekiranya menang, Malaysia akan bertemu sama ada juara bertahan, India atau sekali lagi bertemu Korea Selatan.

Untuk rekod, skuad hoki remaja negara secara tidak langsung telah memperbaiki pencapaian yang diraih edisi 2015 setelah sekadar menduduki tempat kelima pada kejohanan yang lalu.

Featured Image: Asian Hockey Federation


Terbuka Thailand: Tze Yong Kempunan Mara Ke Separuh Akhir Super 500 Buat Kali Kedua

Perseorangan lelaki negara, Ng Tze Yong terpaksa akur tewas di tangan wakil Hong Kong, Lee Cheuk Yiu sekaligus kempunan untuk mara ke separuh akhir Jelajah Dunia BWF bertaraf Super 500 buat kali kedua sejak Januari 2022.

Dalam perlawanan tersebut, Tze Yong mudah ditewaskan pemain ke-17 dunia itu secara “straight set” dengan skor 19-21 dan 21-23 dalam pertemuan selama 53 minit bertempat di Stadium Tertutup Huamark, Thailand.

Kekalahan itu bermakna Tze Yong mencatatkan kekalahan kedua ke atas Cheuk Yiu tahun ini sekaligus memberikan kelebihan “head-to-head” kepada pemain dari Hong Kong tersebut.

TOYOTA GAZOO RACING Thailand Open 2023MS – QF21 23 🇭🇰LEE Cheuk Yiu🥇

19 21 🇲🇾NG Tze Yong

— BWFScore (@BWFScore) June 2, 2023

Terdahulu, Cheuk Yiu menyingkirkan perseorangan No.2 negara itu di Pusingan 32 Kejohanan Badminton Asia 2023 dengan keputusan “straight set” 21-17 dan 21-18.

Untuk rekod, kali pertama dan terakhir Tze Yong mara ke separuh akhir bagi saingan Jelajah Dunia BWF bertaraf Super 500 adalah di Terbuka India 2022 yang menyaksikan pemain itu tewas kepada Lakhsya Sen.

Sebelum ini, Tze Yong lakar kejutan apabila menewaskan pilihan pertama kejohanan, Chou Tien Chen secara “straight set” dengan skor 23-21 dan 23-21.

Featured Image: Thailand Open | Badminton Thailand


Situasi Menang-Menang Jika Kelab Malaysia Bekerjasama Dengan Kelab Sepanyol

Pasukan tempatan boleh mengambil peluang untuk berkolaborasi atau bekerjasama dengan kelab-kelab berpangkalan di Sepanyol memandangkan mereka dalam usaha untuk membesarkan ‘fan base’ di negara ini.

Menerusi kolaborasi atau kerjasama ini, pasukan tempatan boleh memanfaatkannya untuk mempelajari atau mengambil inspirasi dalam pelbagai bidang meliputi hal teknikal, urus tadbir kelab, pemasaran dan sebagainya daripada pasukan-pasukan di Sepanyol.

Antara perkara lain yang boleh dipelajari oleh pasukan tempatan adalah bagaimana membangunkan akademi popular seperti La Masia, La Fabrica dan Akademi Valencia yang melahirkan pemain-pemain bintang untuk kelab masing-masing.

Kerjasama ini pastinya dapat membantu pasukan tempatan untuk membina asas dan membangunkan pasukan masing-masing lebih-lebih lagi untuk mengharungi tahun pertama selepas pertukaran daripada FA (Football Association) kepada FC (Football Club).

Delegasi La Liga ke Malaysia, Giorgio Pompili Rossi amat berbesar hati untuk membantu hasrat mana-mana pasukan tempatan yang ingin melakukan kerjasama bersama mana-mana pasukan daripada Sepanyol.

“Sekiranya terdapat peluang atau mana-mana kelab di Malaysia yang berminat untuk bekerjasama dengan kelab-kelab La Liga, sudah pasti saya akan cuba untuk jadikannya kenyataan,

“Kami akan lihat apa yang boleh dilakukan dan bagaimana kerjasama ini dapat memberikan manfaat kepada kedua-dua kelab.”

“Sangat menarik sekiranya ada kelab dari Malaysia dan Sepanyol bekerjasama kerana banyak cabang pasukan dari Malaysia dapat mengambil inspirasi (daripada kelab Sepanyol),

“Pada masa yang sama kelab Sepanyol sedang melihat untuk membesarkan ‘fan base’ dan penduduk Malaysia, mereka sangat gilakan bola sepak.” kata Giorgio semasa sesi media bersama La Liga, hari ini.

Giorgio turut menerangkan, pada ketika telah berlaku satu kerjasama melibatkan pasukan dari Malaysia dan Sepanyol iaitu di antara pasukan futsal, Pahang Rangers dan Levante UD yang dimuktamadkan pada tahun lalu.

Salah satu hasil daripada kerjasama ini, dilaporkan Pahang Rangers berpeluang untuk menghantar pemain-pemainnya menjalani latihan di Sepanyol selain mendapatkan bimbingan untuk pembangunan akar umbi.

“Perjanjian kami bukan sahaja antara La Liga dan MFL, sudah tentu ada perkara yang dapat dimanfaatkan oleh kelab-kelab tempatan daripada perjanjian ini,” tambah Giorgio lagi.


Nafuzi Zain: Saya Belum Mendapat Apa-Apa Tawaran Sebagai Ketua Jurulatih

Saingan bola sepak Malaysia akan menutup tirainya dalam tempoh dua bulan setengah sahaja lagi namun ketua jurulatih Terengganu FC (TFC), Nafuzi Zain memaklumkan dirinya belum mendapat sebarang tawaran untuk melanjutkan kontraknya pada musim hadapan.

Penghujung tahun lalu, Nafuzi dilanjutkan kontrak selama setahun oleh Ahli Lembaga Pengarah (BOD) TFC dan ianya akan tamat pada penghujung November kelak.

Dalam keadaan tidak menerima sebarang tawaran untuk lanjutan kontrak pada saat ini, jurulatih yang bakal menjengah usia 44 tahun Oktober kelak tidak menolak ini menjadi musim terakhirnya bersama skuad pantai timur itu.

“Saya belum mendapat apa-apa tawaran sebagai ketua jurulatih (untuk musim hadapan), mungkin saya perlu untuk karier (dan) kerjaya saya membuat persediaan,

“Bagi saya (ini) mungkin masa yang sesuai buat saya mencari pengalaman dan cabaran baru untuk mengembangkan karier saya sebagai jurulatih,”

“Apa pun, saya sangat sayang Terengganu, keluarga saya pun suka Terengganu, tetapi untuk kerjaya, pengalaman (dan) mengembangkan karier, saya perlu mencari cabaran baharu,” katanya dalam sidang media selepas perlawanan menentang Penang FC di Stadium Sultan Mizan Zainal Abidin (SSMZA), malam tadi.

Walaupun memberi bayangan tidak mengendalikan TFC pada musim hadapan, Nafuzi tetap komited untuk membawa pasukan ini menamatkan saingan Liga Super sekurang-kurangnya di tempat ketiga sekaligus layak beraksi di pentas Piala AFC 2023 kelak.

“Tetapi untuk TFC saya akan bagi yang terbaik untuk karier dan pencapaian saya dan juga pemain sendiri, untuk layak ke Piala AFC dan Insya-Allah ke perlawanan akhir Piala Malaysia,” tambahnya lagi.

Sebagai rekod, Nafuzi mula dipertanggungjawabkan sebagai ketua jurulatih interim TFC bermula pertengahan 2019 sebelum dilantik secara penuh pada penghujung tahun tersebut.

Pada penghujung 2021, berlaku ‘drama’ dimana pihak pengurusan TFC membiarkan Nafuzi ‘tergantung tanpa tali’ apabila kontraknya tamat pada 30 November.

BOD TFC hadir mengumumkan tawaran kontrak baharu selama satu tahun kepada Nafuzi enam hari kemudian – di saat majoriti pasukan lain telah mempersiapkan barisan kejurulatihan serta barisan pemain untuk mengharungi musim 2022.


Piala Dunia: Henderson, Kane, Saka Bawa England Bertemu Perancis Di Suku Akhir

England berjaya mengesahkan kemaraan ke peringkat suku akhir bagi saingan Piala Dunia 2022 Qatar.

Kemaraan itu terhasil selepas skuad bimbingan Gareth Southgate ini melakar kemenangan 3-0 ke atas Senegal dalam aksi Pusingan 16 yang berlangsung di Stadium Al Bayt, sebentar tadi.

England move on to the last 8!@adidasfootball | #FIFAWorldCup

— FIFA World Cup (@FIFAWorldCup) December 4, 2022

Dalam perlawanan terbabit, Jordan Henderson, Harry Kane dan Bukayo Saka menjadi hero yang memacu England menerusi jaringan pada minit 38’, 45+3’ dan 57’ masing-masing.

Pada masa yang sama, kemenangan ini turut menemukan England dengan Perancis di peringkat suku akhir. Perancis mara selepas menumpaskan Poland dengan keputusan 3-1.

Featured Image: FIFA World Cup


Saingan Piala AFC Buat Terengganu & Kedah Dibatalkan

Hasrat dua buah pasukan tempatan, Terengganu FC dan Kedah Darul Aman FC untuk beraksi dalam kancah Piala AFC nampaknya tidak kesampaian pada musim ini.

Hal ini kerana Exco AFC telah memutuskan saingan Piala AFC akan diteruskan namun perlawanan buat pasukan-pasukan daripada Kumpulan D, G, H dan I yang tidak dapat dijalankan ekoran ketiadaan atau penarikan diri negara hos akan dibatalkan.

🚨 Only single leg for #AFCCup2021 and #ACL2021 Knockout Stages🚨 #ACL2021 quarter-finals and semi-finals to be played in centralised venuehttps://t.co/hrJvhf2MzR

“Telah diputuskan bahawa pertandingan akan diteruskan dengan baki perlawanan dan kumpulan sebanyak mana yang boleh, namun pada masa yang sama, semua perlawanan di semua peringkat yang tidak dapat dimainkan berikutan peningkatan pandemik Covid-19 akan dibatalkan dan pembatalan tersebut akan dikategorikan sebagai peristiwa Force Majeure.” tulis kenyataan AFC, hari ini.

Untuk makluman, kedua-dua wakil negara iaitu Kedah dan Terengganu telah diundi di dalam Kumpulan H dan I masing-masing untuk saingan kali ini. Kedua-dua kumpulan ini sepatutnya beraksi di Singapura selaku negara hos.

Bagaimanapun, hujung Mei lalu, Singapura menerusi Persatuan Bola Sepak Singapura (FAS) menarik diri daripada menjadi negara hos berikutan peningkatan kes Covid-19 di negara republik tersebut.


French GP: Bermula Daripada P18, Alex Marquez Tak Jangka Naik Podium

Pelumba Repsol Honda, Alex Marquez yang bermula daripada petak ke-18 tidak menjangkakan dapat menamatkan perlumbaan dengan menaiki podium dalam perlumbaan di French GP, semalam.

Pada awal perlumbaan, Alex dilihat sedikit berhati-hati menunggang jentera RC213V miliknya di atas litar yang basah.

Bagaimanapun, sedikit demi sedikit, Alex mara ke hadapan sehinggalah berjaya menaiki podium pertamanya dengan menamatkan perlumbaan di tempat kedua, di belakang Danilo Petrucci.

Honda's wonder-boy in the wet! 🌧A maiden premier class podium for @alexmarquez73! 👏#FrenchGP 🇫🇷 | 📽https://t.co/heivRPaStU

“Satu perlumbaan yang panjang, sangat sukar bermula daripada kedudukan ke-18 tetapi saya percaya daripada awal lagi ianya tidak mustahil untuk berikan sesuatu yang baik hari ini (semalam, tetapi saya tak jangkakan (naik) podium.”

“Saya tidak bermula dengan teruk tetapi saya (terus) menyerang di selekoh pertama, dimana ianya sedikit berisiko, dan tiga atau empat pusingan pertama saya perlu panaskan tayar kerana tayar hadapan adalah (jenis) medium dan tayar belakang adalah (jenis) lembut bukan senang untuk dipanaskan.

“Jadi saya berhati-hati pada awal (perlumbaan) dan apabila perasaan saya semakin meningkat, lebih berkeyakinan, saya cuba untuk pergi lebih ke hadapan,” katanya yang juga adik kepada pelumba tersohor, Marc Marquez dipetik daripada laman Crash.

🤯 @alexmarquez73 ON THE PODIUM! From 18th to 2nd! 🥈The 15th different rider to stand on the podium this season! 👏👏👏#FrenchGP 🇫🇷 pic.twitter.com/yeer3A4Qne

Pada masa yang sama, Alex berkata dia mengambil masa yang lama sebelum dapat memintas Andrea Dovizioso untuk menduduki tempat kedua. Hal ini kerana penunggang Ducati tersebut sangat laju semasa trek lurus dan juga semasa membrek.

Ketika tiga pusingan terakhir, pelumba berusia 24 tahun ini sempat berpesan kepada dirinya supaya tidak terlibat dalam sebarang kemalangan atau jatuh supaya tidak mensia-siakan peluang untuk menaiki podium sulung dalam saingan MotoGP.

Featured Image: Repsol Honda Team


Liga Singapura Dalam Landasan Guna VAR Tahun 2023

Saingan bola sepak negara seberang tambak, Liga Premier Singapura (SPL) berada dalam landasan mengimplementasi penggunaan video bantuan pengadil (VAR) bagi musim 2023 kelak.

Menurut makluman daripada Persatuan Bola Sepak Singapura (FAS), proses implementasi VAR itu akan mengambil masa 12 hingga 18 bulan berdasarkan kepada Program Bantuan & Kelulusan Implementasi (IAAP) yang dibangungkan oleh Persekutuan Persatuan Bola Sepak Antarabangsa (FIFA).

Difahamkan, pihaknya sedang berada di tahap ketiga daripada keseluruhan lima tahap yang terkandung dalam IAAP. Tahap ketiga ini merupakan tumpuan kepada persiapan dan latihan buat para pegawai perlawanan dan teknologi VAR.

Sesi latihan ini sedang berjalan dengan baik dan pihaknya di dalam proses untuk menjadualkan lawatan untuk para pegawai FIFA hadir untuk melakukan penilaian terhadap tahap kemajuan dan meluluskan penggunaan VAR di Singapura.

Jelasnya, masih banyak lagi kerja yang perlu dilakukan pihaknya namun sekiranya semua berjalan seperti yang dirancang, mereka berkeyakinan dapat mengimplementasikan VAR dalam saingan SPL musim hadapan.

Untuk makluman semua, sekiranya implementasi ini berjaya, Singapura akan menjadi negara ketiga ASEAN menggunakan VAR selepas Thailand dan Vietnam,

Selain itu, mereka juga akan menjadi negara kesebelas di asia yang mengimplementasikan dalam saingan bola sepak profesional.

Featured Image: Football Association of Singapore


BAC 2023: Zii Jia, Tze Yong Diundi Menentang Pemain No.1 & No.2 Hong Kong

Juara bertahan bagi kategori perseorangan lelaki Kejohanan Badminton Asia (BAC), Lee Zii Jia akan memulakan kempen untuk mempertahankan kejuaraan pada edisi kali ini dengan menentang pemain No.1 Hong Kong, Ng Ka Long Angus.

Lawan buat Zii Jia yang turut diletakkan sebagai pilihan ketiga kejohanan pada Pusingan 32 terbabit diketahui selepas majlis undian yang berlangsung pada hari ini.

Angus yang masih segar dengan kejayaan menjuarai Terbuka Jerman pada awal Mac lalu mempunyai rekod yang baik apabila bertemu pemain No.1 negara.

Berdasarkan rekod, mereka pernah berentap sebanyak tiga kali dan dua daripadanya berpihak kepada Angus. Ini termasuk pertembungan terakhir mereka yang berlangsung di kejohanan Indonesia Masters pada penghujung Januari lalu.

Sementara itu, perseorangan No.2 negara, Ng Tze Yong pula akan membuat perhitungan dengan pemain No.2 Hong Kong, Lee Cheuk Yiu di peringkat yang sama.

Pertemuan ini bakal menjadi yang kedua bagi Tze Yong dan Cheuk Yiu di pentas antarabangsa. Untuk makluman, pertembungan melibatkan kedua-dua pemain yang berlangsung di Terbuka Singapura pada tahun lalu berpihak kepada Tze Yong.

Sebagai tambahan, kejohanan yang setaraf dengan Jelajah Dunia BWF Super 1000 ini akan berlangsung bermula 25 hingga 30 April bertempat di Dubai, Emiriah Arab Bersatu (UAE).


Rusia Diharamkan Sertai Kelayakan & Kejohanan EURO 2024

Kejohanan EURO yang akan berlangsung di Jerman pada tahun 2024 tidak ditandingi skuad kebangsaan Rusia. Ini selepas Rusia tidak disenaraikan dalam majlis undian kelayakan EURO 2024 yang akan berlangsung pada 9 Oktober kelak.

Perkembangan tersebut terkandung dalam kenyataan rasmi penganjur dan badan induk bola sepak eropah itu, semalam.

“Semua pasukan-pasukan Rusia sedang digantung berikutan keputusan Jawatankuasa Eksekutif UEFA pada 28 Februari 2022 yang kemudiannya disahkan oleh Mahkamah Timbang Tara Sukan pada 15 Julai 2022.” tulis kenyataan rasmi UEFA.

🏆 🇩🇪 The qualifying system for #EURO2024 has been finalised. Hosts Germany qualify automatically, with 53 nations vying for the other 23 places.

🔟 group winners and 10 runners-up qualify for the finals.

3⃣ spots decided by play-offs in March 2024.

— UEFA (@UEFA) September 20, 2022

“Oleh demikian, Rusia tidak disertakan dalam majlis undian kelayakan Kejohanan Bola Sepak Eropah UEFA 2022-2024.” tambah kenyataan itu lagi.

Untuk makluman semua, UEFA bertindak menggantung Rusia selepas negara terbesar di benua eropah itu berikutan pencerobohan ke atas negara jirannya, Ukraine bermula penghujung Februari lalu.

Sebagai tambahan, pusingan kelayakan ini akan disertai oleh 53 buah pasukan negara. Mereka akan dibahagikan kepada 10 kumpulan dimana tujuh daripadanya akan diisi dengan 5 buah pasukan manakala tiga buah kumpulan lagi diisi dengan 6 buah pasukan.

Juara dan naib juara bagi setiap kumpulan akan layak ke pusingan akhir EURO 2024. Tiga lagi slot akan ditentukan menerusi perlawanan play-off. Manakala tuan rumah, Jerman, layak secara automatik.


Belum Ke Eropah, Safawi Sudah Sebaris Greenwood, Mbappe & Ansu Fati

Penyerang Johor Darul Ta’zim (JDT), Safawi Rasid diberitakan bakal berhijrah ke kelab berpangkalan di Portugal, Portimonense SC selepas tamatnya saingan Liga Malaysia musim ini.

Perkara itu diumumkan sendiri oleh pemilik JDT, DYAM Tunku Ismail ibni Sultan Ibrahim bulan lalu selepas dipantau oleh wakil kelab tersebut selama enam bulan.

Terkini, walaupun belum menjejakkan kaki ke bumi Portugal, Safawi yang juga penyerang skuad kebangsaan telah disenaraikan oleh sebuah akaun laman sosial bola sepak, Tekkers sebagai ‘wonderkids to watch next season’.

Akaun yang diikuti sekitar 1.2 juta pengikut itu meletakkan pemain kelahiran Terengganu itu sebaris beberapa bintang muda dunia seperti Mason Greenwood (Manchester United), Kylian Mbappe (Paris Saint-Germain) dan Ansu Fati (FC Barcelona).

Tidak ketinggalan Erling Haaland (Borussia Dortmund), Trent Alexander-Arnold (Liverpool), Christian Pulisic (Chelsea), Lautaro Martinez (Inter Milan), Phil Foden (Manchester City) dan Rodrygo (Real Madrid) turut mengisi senarai 15 pemain tersebut.

Lebih menarik, hanya Safawi sahaja merupakan pemain tunggal dari rantau asia tenggara yang tersenarai. Di peringkat benua asia, Safawi ditemani oleh Allahyar Sayyadmanesh (Fenerbahce) dan Sahal Abdul Samad (Kerala Blasters FC).

Untuk rekod, akaun laman sosial yang sama turut menyenaraikan penyerang berusia 23 tahun ini sebagai ‘future wonderkid’ pada januari lalu.


Jacky & Siti Nurshuhaini Antara Taruhan Malaysia Dalam Termasya Sukan SEA Vietnam

Barisan pemain badminton pelapis dan pemain remaja menjadi taruhan Malaysia dalam temasya dwitahunan, Sukan SEA Vietnam kelak.

Menurut laporan Utusan Malaysia, Setiausaha Agung Persatuan Badminton Malaysia (BAM), Datuk Kenny Goh berkata seramai 10 pemain pelapis lelaki dan wanita masing-masing dipertaruhkan bagi meraih pengalaman di peringkat tertinggi.

Antara pemain yang dipertaruhkan ialah Jacky Kok Jing Hong, Lim Chong King, Lee Shung Yang dan Justin Hoh bagi perseorangan lelaki. Manakala untuk perseorangan wanita pula terdiri daripada Siti Nurshuhaini Azman, Loh Zhi Wei, Ong Xin Yee dan Siti Zulaikha.

Sementara itu, Man Wei Chong-Tee Kai Wun dan Hoo Pang Ron-Cheah Yee See akan diturunkan untuk mengharungi acara beregu lelaki dan campuran masing-masing serta harapa untuk membutirkan pingat buat Malaysia.

Difahamkan, pemain pelapis dan remaja dipertaruhkan pada temasya yang akan berlangsung bermula 12-23 Mei itu berikutan pertindihan penganjuran dengan saingan Piala Thomas dan Piala Uber di Bangkok, Thailand.


Bekas Penyerang Kuala Lumpur Kini ‘Specialist Trainer’ Di AZ Alkmaar

Penyerang kelahiran Belanda, Sylvano Comvalius kini berperanan sebagai pembantu jurulatih bagi skuad bawah 17 tahun (B-17) kelab Eredivisie, AZ Alkmaar dengan kontrak selama semusim.

Pengumuman tersebut hadir menerusi kenyataan yang dikeluarkan di laman sesawang kelab dan dikongsikan melalui pelbagai media sosial akademi kelab tersebut.

Sylvano yang akan membantu ketua jurulatih, Tim Roest turut diberikan tanggungjawab selaku “specialist trainer” (jurulatih berkepakaran) untuk memberi bimbingan kepada bahagian serangan skuad tersebut.

ℹ AZ bindt Sylvano Comvalius als assistent van AZ Onder 17 en specialistentrainer van de bovenbouw.

💬 Brandenburg: "In staat goed binnen te komen bij onze jeugdspelers."

— AZ Jeugdopleiding (@AZJeugd) May 30, 2023

Sebelum ini, Sylvano telah menggantung butnya pada Jun 2022 setelah berkelana di pelbagai negara khususnya di rantau Asia Tenggara seperti Liga 1 Indonesia, Liga Super Malaysia dan Liga Perdana Singapura.

Sylvano yang pernah memenangi anugerah kasut emas di Liga 1 Indonesia hasil menjaringkan 37 gol daripada 34 perlawanan tidak begitu menonjol bersama Kuala Lumpur FA (kini dikenali sebagai KL City) bagi musim 2019 selepas dilanda masalah kecederaan.

Penyerang berusia 35 tahun itu kembali ke tanah airnya pada 2021 untuk beraksi bersama Quick Boys sebelum benar-benar menoktahkan kariernya sebagai pemain bola sepak dan memulakan karier kejurulatihannya bersama akademi AZ Alkmaar pada 2022.

Bersama AZ Alkmaar, Sylvano Comvalius telah diangkat sebagai pembantu jurulatih kepada Bas Van Baar bersama skuad bawah 14 tahun sebelum meneruskan kariernya bersama Tim Roest dalam mengendalikan skuad bawah 16 tahun AZ Alkmaar pada musim ini.


G-Shock x FAM Edisi Terhad Ke-2 Dilancarkan – Hanya Boleh Dibeli 680 Pemenang ‘Game’ G-Shock Penalty Kick Sahaja

Setelah jam tangan kolaborasi antara Casio G-Shock dan Persatuan Bola Sepak Malaysia (FAM) edisi terhad yang pertama laris dijual, kedua-dua pihak mengumumkan melancarkan jam tangan kolaborasi edisi terhad yang kedua, pada hari ini.

Untuk makluman semua, edisi pertama lalu menggunakan model asas GA-2000-1A9 didatangi dengan warna tradisi Harimau Malaya iaitu hitam dan kuning serta diberikan ukiran logo Harimau Malaya.

Sebanyak 999 unit sahaja dikeluarkan dan diletakkan tanda harga RM579 seutas.

Namun, untuk edisi kedua, ianya menampilkan sedikit kelainan iaitu menggunakan model asas GA-900FAM-1A9 dan diberikan sentuhan jaluran Harimau Malaya. Selain itu, utas talinya pula dihiasi dengan cakaran harimau berwarna jingga.

Berdasarkan kenyataan media yang dikeluarkan, jam tangan ini diletakkan tanda harga RM699 namun jualannya diterhadkan kepada 680 pemenang permainan dalam talian di laman sesawang, G-Shock Penalty Kick sahaja.

Sesiapa yang berminat untuk membeli jam tangan ini dikehendaki bermain permainan di laman sesawang yang dinyatakan di atas bermula 10 November 2021 sehingga 11.59 malam pada 23 November 2021 serta menempatkan diri dalam kalangan 680 pemain terbaik.

Selepas daripada tamat tempoh permainan tersebut, pihak Casio akan menghubungi 680 pemenang tersebut untuk menawarkan slot pembelian jam tangan G-Shock x FAM edisi kedua ini.

Sebagai tambahan, setiap pembelian jam tangan ini akan menerima sebuah kotak khas yang mengandungi pin peringatan, pelitup muka fabrik, pelekat vinil, kain tampalan yang disulam dengan ukiran Harimau Malaya serta pin enamel.

Featured Image: Football Association of Malaysia


MotoGP: Bezzecchi Raikan Kejuaraan Sulung Dengan Menjulang Nama Messi

Pelumba Itali, Marco Bezzecchi meraikan kejuaraan sulungnya dalam saingan MotoGP dalam perlumbaan Grand Prix (GP) Argentina dengan menyarung jersi Argentina dan menjulang nama Messi.

Menerusi ciapan MotoGP, pelumba berusia 25 tahun itu menyatakan kekagumannya terhadap bintang Argentina yang dianggap sebagai wira dan pemain terbaik di dunia dalam sukan bola sepak, sama seperti idolanya, Valentino Rossi dalam dunia pemotoran.

GP Argentina menyaksikan Bezzecchi yang beraksi untuk Mooney VR Racing Team menamatkan saingan di tempat pertama dengan catatan masa 44 minit 28 saat, diikuti Johann Zarco (Prima Pramac) dan Alex Marquez (Gresini) di kedudukan podium.

"Messi is the GOAT" 🎙 – Marco Bezzecchi

The @VR46RacingTeam rider reacts to his football-themed celebration 🤩#ArgentinaGP 🇦🇷 pic.twitter.com/c1tTbMtQM7

— MotoGP™🏁 (@MotoGP) April 2, 2023

Kemenangan tersebut melonjakkan Bezzecchi untuk memintas kedudukan rakan senegaranya, Francesco Bagnaia yang merupakan pelumba Ducati Lenovo untuk menghuni kedudukan pertama kejohanan dengan 50 mata.

Bezzecchi mengutip 34 mata dalam saingan GP Argentina selepas memenangi perlumbaan pada Ahad yang memberikannya 25 mata dan baki 9 mata dikutip selepas berada di tempat kedua dalam aksi pelumbaan pecut pada Sabtu.

Musim 2023 merupakan musim kedua pelumba Itali itu dalam saingan MotoGP yang menyaksikan dirinya bermula cemerlang selepas berhasil meletakkan dirinya di kedudukan podium ketika di Belanda pada musim lalu.

Para pelumba akan berangkat ke Texas, Amerika Syarikat bagi menghadapi kejohanan GP Amerika yang akan berlangsung pada 14 hingga 16 April nanti.